Tambunan miliki aset pelancongan bernilai tinggi – Peter

TAMBUNAN, 18 Mei – Daerah Tambunan memiliki aset pelancongan yang bernilai tinggi di negeri Sabah kerana adanya sumber alam semula jadi yang berpotensi dibangunkan sebagai pusat pelancongan, yang boleh menarik kehadiran pelancong domestik dan antarabangsa.

Menteri Pembangunan Infrastruktur Sabah Datuk Peter Anthony berkata hutan belantara yang masih dijaga, sumber air yang bersih, cuaca sejuk yang mendinginkan serta jauh dari hiruk-pikuk pembangunan bandar menjadikan daerah itu sesuai untuk dibangunkan sebagai destinasi pelancongan.

“Melihat kepada sumber yang tersedia, daerah itu tidak memerlukan bangunan pencakar langit tetapi cukup dengan membangunkan atau mengetengahkan kekayaan dan keindahan alam semula jadi dan sumber sedia ada yang tidak terdapat di mana-mana daerah lain di negeri Sabah.

Rakyat di daerah ini sangat beruntung kerana memiliki khazanah pelancongan yang bernilai tinggi yang tidak terdapat di tempat yang lain,” katanya ketika berucap merasmikan Pesta Kaamatan Peringkat Daerah Tambunan di sini, hari ini.

Teks ucapannya disampaikan oleh pembantunya Datuk Abdul Muis Pico.

Peter berkata Tambunan juga terkenal dengan sektor pertaniannya yang tersendiri dan sektor ini juga mampu dijadikan tarikan pelancongan tani ataupun “agropelancongan” yang semakin menjadi trend pada masa kini khususnya kepada pengusaha-pengusaha pelancongan di seluruh negeri ini.

“Saya sangat menyokong usaha membangunkan agropelancongan kerana sektor ini terbukti mampu memberi pendapatan yang lumayan bukan sahaja kepada pengusaha pelancongan tetapi juga kepada masyarakat kampung” katanya.

Peter yang merupakan Anggota Dewan Undangan Negeri Melalap berkata pelbagai agensi kerajaan terutamanya Kementerian Pelancongan, Kebudayaan dan Alam Sekitar negeri atau pun Lembaga Pelancongan tentunya siap sedia memberi bantuan dari segi pelbagai sudut sekiranya diperlukan dari segi nasihat dan sebagainya.

Dalam masa yang sama beliau menjelaskan, Daerah Tambunan telah mengambil langkah awal dalam membangunkan sektor pelancongan di daerah itu melalui penganjuran Tahun Melawat Tambunan 2017 yang mana pada tahun tersebut pelbagai aktiviti dan program melibatkan kebudayaan, adat tradisi, sukan dan sebagainya telah diadakan dan telah menarik ramai pengunjung dari dalam dan luar negara ke daerah ini.


Tiada Niat Jahat Di Sebalik Pengisytiharan Darurat – Muhyiddin

KUALA LUMPUR: Tan Sri Muhyddin Yassin memberi jaminan bahawa tiada motif jahat di sebalik pengisytiharan Darurat seperti beberapa kebimbangan dibangkitkan sejak kebelakangan ini.

Perdana Menteri berkata pengisytiharan tersebut dilakukan dengan tujuan utama membendung penularan pandemik COVID-19 serta mempercepatkan langkah perundangan berkaitan pengurusan wabak itu.

‘Ini merangkumi penggunaan aset hospital swasta, mengambil milikan sementara tanah, bangunan atau harta alih hospital swasta atau membuat permintaan menggunakan sumber hospital swasta bagi merawat pesakit COVID-19,

“Jadi, sila yakin bahawa tidak ada motif jahat di sebalik pengisytiharan Darurat ini,” katanya ketika berucap pada sesi dialog bersama industri anjuran Kementerian Perdagangan Antarabangsa dan Industri di sini hari ini.

Perdana Menteri juga mengulangi bahawa Darurat tidak akan digunakan untuk melanggar hak asasi manusia, harta persendirian dan hak undang-undang lain.

Katanya Malaysia berpegang teguh pada prinsip kedaulatan undang-undang, justeru, ia tidak akan bertindak dengan cara yang boleh menghina prinsip undang-undang yang dipegangnya.

“Sehubungan itu, adalah penting bahawa komuniti perniagaan, baik domestik dan antarabangsa memahami ini,” katanya.

Selain itu, Muhyiddin berkata usaha memerangi pandemik COVID-19 adalah tanggungjawab bersama kerajaan, sektor swasta, masyarakat dan individu dan semua pihak ini perlu berganding bahu dalam membanteras krisis ini.

Pada 12 Jan lalu, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mengisytiharkan Darurat sehingga 1 Ogos depan atau satu tarikh lebih awal sebagai langkah proaktif untuk membendung gelaja wabak COVID-19. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Anak Jati Sabah Juara Dunia Gusti Lengan Tewaskan 19 Pesaing Dari Negara Lain Di Poland

Kepulangan Juara Gusti Lengan Dunia, Joffey Jolly Dapat Sambutan Wira Di KKIA

KOTA KINABALU: JUARA DUNIA …Kepulangan juara Gusti Lengan dunia kategori 70kg lelaki senior (tangan kanan) Joffey Jolly disambut meriah di Lapangan Terbang Antarabangsa Kota Kinabalu hari ini.

Kejayaan anak jati Telipok itu menewaskan 19 pesaing dari negara lain dalam kategorinya di Rumia, Poland baru-baru ini menjadi kebanggaan seluruh rakyat Malaysia, kata Ketua Wira Sepanggar Jumardie Lukman yang turut berada di lapangan terbang menyambut kepulangan Joffey.

“Setinggi-tinggi tahniah diucapkan kepada beliau dan keluarga atas kejayaan mengharumkan nama Negeri Sabah khususnya, Malaysia amnya dalam sukan gusti lengan dunia,” katanya.

Joffey berlatih gusti lengan sepenuh masa di bawah kendalian ayahnya sendiri Jolly Johnson.

Pengorbanan Joffey dan ayah beliau yang fokus sepenuh masa pada gusti lengan sejak tahun 2015 akhirnya membuahkan hasil dalam kejohanan dunia anjuran International Federation of Armwrestling itu.


PTI pulang berhibur ditahan dalam Ops Landai Khas

LABUAN: Seorang lelaki yang dalam perjalan pulang selepas berhibur ditahan polis selepas gagal menunjukkan sebarang dokumen pengenalan diri dalam satu Operasi Landai Khas di sini.

Komander Pasukan Polis Marin (PPM) Wilayah 4 Sabah Mohamad Pajeri Ali berkata suspek warga asing itu dipercayai menuju ke penempatan setinggan selepas berhibur di bandar Labuan tengah malam Rabu.

“Suspek yang menggunakan kawasan laut Ujing Pasir sebagai laluan utama ke penempatan setinggan Kampung Baru ditahan selepas anggota kita membuat pemeriksaan di sebuah bot yang tidak diwartakan.

“Suspek berumur 22 tahun kemudiannya ditahan mengikut Seksyen 6(1)(c) Akta Imigresen 1959/63 dan dibawa ke Markas Operasi PPM Labuan untuk tindakan lanjut,” katanya.

Beliau juga mengalu-alukan orang ramai agar melaporkan segera sebarang kegiatan jenayah di perairan Labuan. – Utusan Borneo


Tiada Keperluan Pilihan Raya Mengejut

KOTA KINABALU: Tiada keperluan untuk mengadakan pilihan raya mengejut di Sabah kerana kerajaan negeri sedia ada mempunyai jumlah kerusi mencukupi untuk mentadbir, kata Ketua Menteri Datuk Seri Mohd Shafie Apdal.

Presiden Parti Warisan Sabah (Warisan) itu bagaimanapun berkata beliau tidak boleh menghalang mana-mana pihak untuk menyuarakan pandangan mahupun cadangan  itu, namun, mengikut perlembagaan jelas menunjukkan kerajaan negeri mempunyai dua tahun setengah lagi untuk mentadbir Sabah.

“Biar saya fokus menjalankan pentadbiran dan bukannya pilihan raya (mengejut) ataupun lompat parti …apa yang penting bagi saya sekarang adalah mengurus rakyat dan mengurus ekonomi negeri,” katanya kepada pemberita di sini, semalam ketika diminta mengulas kenyataan Pembantu Menteri di Jabatan Ketua Menteri Datuk Jimmy Wong.

Jimmy yang juga Ahli Dewan Undangan Negeri (ADUN) Sri Tanjong dalam laporan akhbar setempat dipetik sebagai berkata pilihan raya mengejut perlu diadakan di Sabah bagi menghentikan sebarang kemungkinan pembentukan kerajaan “pintu belakang” di Sabah.

Beliau mencadangkan perkara itu susulan ADUN Sugut Datuk James Ratib dan ADUN Kuala Penyu Datuk Limus Jury mengumumkan keluar daripada parti Pertubuhan Kinabalu Progresif Bersatu (UPKO) dan menjadi ADUN Bebas.

UPKO merupakan sebahagian daripada entiti membentuk kerajaan Sabah diterajui Warisan selain DAP dan PKR.

Mengulas lanjut, Mohd Shafie berkata, Sabah tidak memerlukan pilihan raya mengejut atau membubarkan Dewan Undangan Negeri bagi tujuan itu kerana kerajaan negeri bukanlah kerajaan tergantung berdasarkan jumlah majoriti kerusi yang ada.

“Kita cukup jumlah (kerusi)… kita ada 45 (ADUN). Jadi maknanya kalau pun ada beberapa orang (keluar daripada parti gabungan kerajaan negeri), saya masih tetap (ketua menteri bagi) kerajaan memerintah hari ini,” jelasnya.

Kedudukan kerusi terkini blok kerajaan negeri mempunyai 45 kerusi termasuk empat ADUN dilantik manakala blok pembangkang 20 kerusi termasuk seorang ADUN dilantik.

Blok kerajaan terdiri daripada Warisan dengan 31 kerusi, DAP (enam), UPKO (dua), PKR (dua) dan empat ADUN dilantik manakala blok pembangkang pula meliputi Parti Pribumi Bersatu Malaysia (Bersatu)  dengan sembilan kerusi, Parti Bersatu Sabah (empat), STAR (tiga), Bebas (dua), UMNO (satu) dan satu kerusi ADUN dilantik.

Sementara itu, Mohd Shafie berkata, tidak ada keperluan untuk beliau meminta Menteri Pembangunan Infrastruktur Sabah Datuk Peter Anthony mengambil cuti, walaupun naib presiden Warisan itu sedang berdepan beberapa pertuduhan di mahkamah.

Peter yang juga ADUN Melalap menghadapi lima pertuduhan melibatkan pengubahan wang haram bernilai RM8.75 juta dan satu lagi pertuduhan bersubahat kes pecah amanah melibatkan pembelian tanah Pihak Berkuasa Kemajuan Pekebun Kecil Perusahaan Getah (RISDA) bernilai RM15,545,400. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


AADK Tahan Penagih Cuba Melarikan Diri Melalui Lubang Rahsia Di Dapur Rumahnya Di Putatan

Anggota AADK memberi amaran sebelum pintu itu dibuka oleh seorang lelaki dipercayai bapa saudara suspek.

Pemeriksaan dilakukan tetapi suspek tiada di dalam rumah berkenaan, hanya ada dua anaknya yang berada di bilik.

Seorang anak suspek kemudian memaklumkan bahawa bapanya keluar dari bilik selepas menyedari pintu diketuk.

Pemeriksaan lanjut menemui lubang kecil di dapur sebelum suspek dijumpai dalam keadaan meniarap di bawah kolong rumahnya.

Pengarah AADK Sabah, Bakri Bibi berkata, operasi yang diketuai Erwan Roslan dijalankan berdasarkan aduan orang awam itu memeriksa seramai 15 lelaki disyaki penagih dadah di tiga kampung di Manggatal dan Putatan.

“Hasil ujian air kencing, seramai 13 lelaki positif dadah jenis methamphetamine atau syabu termasuk seorang yang cuba melarikan diri melalui lubang kecil di lantai dapur rumahnya.

“Semua suspek berusia 20 hingga 40 tahun ditahan mengikut Seksyen 3(1) Akta Penagih Dadah (Rawatan dan Pemulihan) 1983.

“Orang awam yang mempunyai maklumat berhubung penyalahgunaan dadah boleh menyalurkan maklumat dengan menghubungi AADK atau tampil ke mana-mana pejabat AADK berhampiran,” katanya.

Timbalan Ketua Pengarah (Operasi) AADK Datuk Izhar Abu Talib turut serta dalam operasi berkenaan. – Harian Metro


Pemandu Mabuk Dipenjara, Denda

TAWAU: Seorang penganggur dijatuhi hukuman penjara empat bulan dan denda RM5,500 selepas mengaku salah memandu dalam keadaan mabuk di Mahkamah Majistret Tawau, hari ini.

Hukuman itu diputuskan Timbalan Pendaftar Mahkamah Tinggi Tawau, Amir Shah Amir Hassan, selepas tertuduh Chiang Sien Chai, 54, mengaku bersalah sebaik pertuduhan dibacakan jurubahasa mahkamah.

Berdasarkan kertas pertuduhan, Sien Chai didakwa mengikut Seksyen 45A (1) Akta Pengangkutan Jalan 1987, kerana didapati memandu di bawah pengaruh alkohol ketika ditahan dalam Ops Mabuk di Jalan Kubota, Tawau, 12.40 tengah malam, Ahad lalu.

Amir Shah dalam penghakimannya berkata, mahkamah mengambil maklum bahawa Dewan Rakyat meluluskan pindaan Seksyen 45A ini dengan menaikkan kadar hukuman.

Katanya, dalam kes ini kepentingan awam seperti dihujahkan oleh pegawai pendakwa tidak dapat disangkal selain mengambil kira kandungan alkohol dalam badan tertuduh adalah lebih sekali ganda had yang dibenarkan oleh undang-undang.

“Faktor umur tertuduh juga diambil kira dan sepatutnya sebagai seorang dewasa pada usia 54 tahun, OKT (Orang Kena Tuduh) boleh berfikir dengan waras untuk tidak memandu kenderaan di bawah pengaruh alkohol,” katanya.

Mahkamah turut memerintahkan tertuduh menjalani hukuman penjara enam bulan sekiranya gagal membayar denda berkenaan.

Pendakwaan yang dikendalikan Pegawai Pendakwa Bahagian Siasatan dan Penguatkuasaan Polis Trafik Ibu Pejabat Polis Daerah Tawau, Asisten Superintendan Joan Lee manakala tertuduh tidak diwakili peguam bela.- HMEtro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Drummer Lagenda Yazit Search Meninggal Dunia

Yazit Ahmad, bekas pemain dram The Search, telah kembali ke Rahmatullah pagi ini selepas beberapa hari ditempatkan di wad ICU Hospital Kuala Lumpur

Allahyarham dimasukkan ke wad kecemasan HKL, awal pagi kelmarin selepas mengadu sesak nafas dan sebaik tiba di hospital, jantungnya terhenti dan diberi bantuan pernafasan (CPR).

Keadaan pemuzik yang sudah lebih tiga dekad dalam industri seni itu dikatakan bertambah kritikal sejak petang semalam.

Menurut adiknya, Zahid Ahmad, abangnya akan disemadikan di Tanah Perkuburan Taman Selasih Gombak ( Karak Highway) selepas Zohor.

Yazit berdepan penyakit buah pinggang lebih 10 tahun lalu, sebelum diserang beberapa masalah lain hingga kerap keluar masuk hospital, selain menjalani rawatan dialisis tiga kali seminggu.

Awal bulan ini, Yazit dimasukkan ke hospital selama dua hari disebabkan sesak nafas, tetapi dibenarkan pulang ke rumah sebaik rawatan.

Allahyarham meninggalkan isteri, Ramlah Ahmad, 59, dan tiga anak iaitu Razilah, 38, Shahmirnuri, 34, dan Shafiqa Nurli, 29.

Berita sedih ini dimaklumkan oleh keluarga Allahyarham.

Arwah menghembuskan nafas terakhir selepas alat pernafasan ditanggalkan. Keluarga beliau sempat menziarahi arwah sebelum beliau meninggal dunia.

The zaman kegemilangannya, beliau terkenal sebagai The Talented Drummer.

Semoga Allah merahmati arwah dan keluarganya.


Jabatan Air Sabah Terima Ancaman Siber, Ugut Hancur & Padam Data Sistem

KOTA KINABALU: Jabatan Air Negeri Sabah (JANS) menerima ancaman siber untuk menghancurkan laman sesawang jabatan berkenaan.

Pengarah JANS, Ir Amarjit Singh berkata ancaman berbentuk e-mel berkenaan dihantar pada Sabtu lalu (21 September) dari ‘Jabatan Air Mani’ yang menggelar diri mereka sebagai ‘Silence Hacker Group’.

Katanya e-mel itu dihantar pada Sabtu dan Pegawai Perkhidmatan Pelanggan JANS membuka e-mel berkenaan pada Isnin.

“E-mel berkenaan berbentuk ugutan terhadap jabatan yang mana isi kandungannya menyatakan amaran sekiranya gangguan bekalan air masih berterusan.

“Pihak Jabatan Air Bahagian Kota Kinabalu, Tawau dan Sandakan juga menerima e-mel ancaman yang sama pada hari tersebut.

“Terdapat juga individu yang tidak dikenali telah membuat akaun Facebook palsu menggunakan nama ‘Ahmad Tar’ dan kerap menghantar komen kesat di setiap notis gangguan bekalan air di laman Facebook Jabatan Air Negeri Sabah,” katanya.

Beliau berkata demikian dalam satu sidang akhbar Ancaman Siber kepada JANS di pejabatnya, hari ini.

Tambahnya e-mel berkenaan juga bertajuk ‘Perang Siber Atas Kejahanaman Servis Jabatan Air’ seterusnya menyatakan “Pentadbir Jabatan Air Paling Jahanam dan Kurang Ajar.”

E-mel berkenaan juga menyatakan bahawa amaran diberikan adalah kali pertama dan terakhir.

“Sekiranya lepas ini kami rakyat Sabah masih menerima layanan yang begitu teruk dan jahanam sekali dan selalu memutuskan bekalan air terutamanya di kawasan seperti Kota Kinabalu, Tawau dan Sandakan.

“Kami akan hancurkan website jabatan air dan padamkan semua data seluruh cawangan jabatan air.

“Jangan cabarkan kami atau anda akan menyesal atas tindakan anda sendiri nanti,” kata Amarjit ketika membacakan e-mel berkenaan kepada pemberita.

Dalam pada itu, pada Isnin pihak JANS membuat aduan kepada Bahagian Suruhanjaya Komunikasi dan Multimedia Malaysia (SKMM).

Amarjit berkata SKMM turut menyarankan pihaknya untuk membuat laporan polis.

“Oleh itu, kami di JANS membuat laporan polis pada Rabu (24 September) bagi mengenal pasti penghantar e-mel tersebut dan mengenakan tindakan sewajarnya kepada pelaku,” jelasnya.


Polis Tahan Orang Tengah Edar Syabu Di Pulau Gaya

KOTA KINABALU, 28 Jan : Polis menahan seorang lelaki disyaki menjadi orang tengah yang menjual bekalan syabu kepada penagih di Pulau Gaya di sini Selasa lepas.

Ketua Polis Daerah Kota Kinabalu ACP Habibi Majinji berkata semasa ditahan polis merampas tujuh peket syabu dengan berat keseluruhan 56.48 gram dianggarkan bernilai RM5,648 disembunyikan suspek warga asing itu di dalam beg plastik hitam bagi mengaburi pihak berkuasa.

Beliau berkata selain itu, polis turut merampas sebuah telefon bimbit dan wang tunai sebanyak RM1,174 manakala hasil ujian saringan mendapati suspek seorang penganggur berumur 20 tahun itu negatif dadah.

“Semakan rekod mendapati suspek tidak mempunyai rekod jenayah lampau. Siasatan juga mendapati suspek telah lama bersekongkol dengan sindiket pengedaran dadah dengan mendapat upah sebanyak RM25 hingga RM30 sehari,” katanya dalam kenyataan hari ini.

Habibi berkata kes disiasat di bawah Seksyen 39B Akta Dadah Berbahaya 1952 yang memperuntukkan hukuman gantung sampai mati jika disabitkan kesalahan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ebit Lew Henti Agih Bantuan Lepas Dipanggil Polis

KUALA LUMPUR: Pendakwah terkenal, Ebit Lew mengesahkan khidmatnya bagi membantu orang tidak berkemampuan tidak lagi akan dilakukan secara langsung.

Ebit Lew berkata, pendirian itu diambil selepas dipanggil ke Bukit Aman hari ini, bagi memberi keterangan berhubung laporan beberapa pihak yang mempertikaikan khidmat bantuannya yang tular di media sosial.

“Atas nasihat, setakat ini sahaja saya berkhidmat pada semua secara langsung.

“Saya cuma akan memindahkan wang pada orang susah. Saya teruskan dari rumah sahaja.

“Jangan ‘tag’ saya lagi (di Facebook) kes orang susah. Nanti habis PKP (Perintah Kawalan Pergerakan) baru saya cuba bantu,” katanya menerusi Facebook, hari ini.

Mengulas mengenai kehadirannya ke Bukit Aman, Ebit Lew berkata, beliau dihubungi polis untuk berbuat demikian pada tengah malam tadi.

“Saya terus ke sana hari ini untuk mendapatkan dan memberi penjelasan terutama kes tular beberapa hari lalu kerana ada aduan.

“Mereka (pegawai rakam keterangan) semua baik dan melayan saya dengan sangat baik. Terima kasih sangat.

“Tadi saya menangis ketika beri keterangan pada beberapa pegawai mungkin sebab penat. Serius penat sangat. Saya tak salahkan sesiapa. Saya bukan ahli politik. Saya bukan sesiapa. Cuma Cina Islam yang sayangkan Islam dan Malaysia,” katanya.

Mengulas lanjut, Ebit Lew memohon maaf sekiranya apa dilakukannya mengguris hati orang ramai kerana niatnya hanya ingin membantu.

Pendakwah itu berkata, beliau sememangnya tidak boleh melihat orang tidur di kawasan kotor dan tepi jalan.

“Lebih seratus orang sudah saya bayar penginapan dan tempat tinggal. Cuma beberapa kes tu saya kongsikan dengan kawan di Facebook

“Saya tiada niat nak tular perkara ini. Ramai anak-anak susah dan terbiar, pelajar tahfiz saya bayarkan yuran mereka. Perniagaan saya sebenarnya sangat baik. Syukur pada Allah.

“Rezeki melimpah ruah. Saya belanja duit saya sendiri dari dulu lagi untuk bantu orang dimana-mana,” katanya. – Berita Harian


Belanjawan 2021: Geran Khas Prihatin Tambahan Untuk Peniaga, Penjaja Di Sabah

KUALA LUMPUR: Kerajaan mengumumkan Geran Khas Prihatin Tambahan RM1,000 kepada peniaga dan penjaja di Sabah yang terjejas teruk ekoran kekurangan kehadiran pelancong akibat COVID-19.

Ketika membentangkan Belanjawan 2021 di Dewan Rakyat, Menteri Kewangan, Tengku Datuk Seri Zafrul Tengku Abdul Aziz, berkata geran khas ini juga akan diberikan kepada pemandu teksi, e-hailing, kereta sewa dan pemandu pelancong di Sabah.

Pada pembentangan itu juga, beliau mengumumkan pengecualian levi tabung HRDF akan diberikan selama enam bulan berkuat kuasa 1 Januari tahun hadapan.

Katanya, pengecualian itu meliputi sektor pelancongan dan syarikat bagi membantu mengurangkan beban aliran tunai syarikat yang masih terjejas akibat COVID-19. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


390 PATI Filipina Diusir Pulang Ke Negara Asal

SANDAKAN: Seramai 390 pendatang asing tanpa izin (Pati) dikembalikan ke negara asal mereka, FIlipina, melalui Pelabuhan Sandakan, hari ini.

Pengarah Majlis Keselamatan Negara (MKN) Sabah, Sh Sitti Saleha Habib Yussof berkata, ia adalah merupakan pengusiran siri ke-22 melalui laut pada tahun ini.

Beliau berkata, pengusiran itu menjadikan jumlah keseluruhan Pati diusir sepanjang tahun ini seramai 5,245 orang.

“Seperti siri pengusiran sebelum ini, semua tahanan menjalani ujian saringan Covid-19 sebelum diusir dan penjagaan kebersihan diamalkan sepanjang proses pengusiran berlangsung.

“MKN Sabah merakamkan setinggi-tinggi penghargaan dan terima kasih kepada Kerajaan Filipina kerana memberi kerjasama dalam memastikan urusan pengusiran berjalan lancar.

“Dalam pada itu, kami dan semua agensi terbabit terus komited untuk melaksanakan pengusiran Pati dan semua aktiviti berkaitan penguatkuasaan terhadap Pati walaupun ketika wabak Covid-19 masih belum berakhir,” katanya dalam satu kenyataan media, malam ini.

Menurutnya, semua pihak diminta memberi kerjasama dan sokongan terhadap usaha berkenaan.

Katanya, agensi penguat kuasa sangat menghargai maklumat dan bantuan diberikan penduduk tempatan dalam menjejaki dan menangkap Pati yang menyusup masuk ke negara kita.

“Orang ramai yang mempunyai maklumat berkaitan pencerobohan Pati dinasihatkan menghubungi National Task Force di talian 011-62511223.

“Masyarakat dinasihatkan sentiasa berhati-hati jika berhadapan dengan Pati kerana status kesihatan mereka tidak diketahui, lebih-lebih lagi pada ketika ini negara jiran masih lagi mencatatkan kes jangkitan Covid-19 tinggi,” katanya.- HMEtro


RON97 naik 8 sen, RON95 dan diesel kekal

PUTRAJAYA: Harga runcit petrol RON97 naik lapan sen kepada RM2.76 seliter, manakala RON95 dan diesel masing-masing kekal RM2.08 dan RM2.18 seliter mulai tengah malam ini.

Kementerian Kewangan berkata harga runcit produk petroleum bagi tempoh 25 hingga 31 Mei ini.

Berdasarkan penetapan harga runcit produk petroleum secara mingguan di bawah formula Automatic Pricing Mechanism (APM) harga runcit produk petrol RON95 dan diesel bagi tempoh yang sama sepatutnya adalah sebanyak RM2.46 seliter dan RM2.52 seliter masing-masing.

“Namun, harga runcit bagi kedua-dua produk adalah dikekalkan pada paras RM2.08 seliter dan RM2.18 seliter selaras dengan keputusan kerajaan untuk menstabilkan harga runcit bagi produk petroleum dan mengurangkan kos sara hidup rakyat.

“Anggaran subsidi yang perlu ditanggung oleh Kerajaan dalam tempoh 25 hingga 31 Mei ini adalah berjumlah RM126.52 juta,” katanya. – Berita Harian


PKPP: Sabah Benarkan Aktiviti Rekreasi Laut Dengan 50% Kapasiti

KOTA KINABALU, 14 Mac : Kerajaan Sabah membenarkan aktiviti rekreasi laut dan sungai seperti selam skuba, selam snorkel dan memancing mengikut prosedur operasi standard (SOP) termasuk dengan kapasiti 50 peratus berkuat kuasa mulai esok.

Menteri Kerajaan Tempatan dan Perumahan Sabah Datuk Masidi Manjun berkata ia merupakan pindaan SOP yang dibuat bersesuaian dengan pelaksanaan Perintah Kawalan Pergerakan Pemulihan (PKPP) di negeri ini.

“Muatan penumpang bagi bot laju terbuka dan tertutup yang membawa individu untuk aktiviti rekreasi laut dan sungai juga dibenarkan mengikut kapasiti tertakluk kepada penjarakan fizikal satu meter antara penumpang,” katanya dalam kenyataan di sini, malam ini.

Sementara itu, Masidi yang juga jurucakap kerajaan negeri berkaitan COVID-19 berkata, sebanyak 39 kes baharu positif dilaporkan pada hari ini, menjadikan jumlah kumulatif wabak itu di Sabah sebanyak 53,903 kes.

Seramai 158 pesakit COVID-19 sembuh dan dibenarkan keluar hospital hari ini, menjadikan jumlah kumuatif pesakit sembuh seramai 52,869 orang, katanya.

Mengulas Program Imunisasi COVID-19 Kebangsaan peringkat negeri, Masidi berkata, seramai 2,975 individu lagi telah menerima suntikan dos pertama vaksin COVID-19 hari ini, menjadikan jumlah kumulatif sebanyak 25,439 penerima sejak program berkenaan dilancarkan pada 4 Mac. – BERNAMA


Aktiviti Jual Nombor Ekor ‘Gelap’ Cetus Kluster Baharu Di Sabah

KOTA KINABALU: Aktiviti penjualan nombor ekor haram mencetuskan satu kluster baharu, Kluster Kuarters Bata Durok di Keningau, Sabah membabitkan jangkitan dalam komuniti, hari ini.

Jurucakap perkembangan harian Covid-19 Sabah, Datuk Masidi Manjun berkata penularan kes Covid-19 dari kluster terbabit membabitkan komuniti tiga mukim iaitu mukim Lingkudau, Luagan dan Patikang di daerah terbabit.

“Kluster ini mula direkodkan Pejabat Kesihatan Kawasan Keningau melalui saringan pra-kemasukan wad terhadap kes indeks iaitu seorang lelaki tempatan berusia 69 tahun dari Taman Keningau Ville di Hospital Keningau pada 23 Jun lalu.

“Siasatan kontak rapat kemudian mendapati 11 lagi kes positif masing-masing dua kes pada 24 Jun dan sembilan kes pada 26 Jun.

“Berdasarkan siasatan awal, aktiviti sosial iaitu penjualan nombor ekor haram dipercayai menjadi punca jangkitan merebak kepada ahli keluarga seterusnya komuniti,” katanya.

Menurutnya, selain Kluster Kuarters Bata Durok, terdapat dua kluster lagi telah dikesan di Sabah iaitu Kluster Linau Kumpang di Kota Belud dan Kluster Tembok Kota Kinabalu. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


ESSCOM Tahan 72 PATI Dalam Ops Gasak Laut 3 Di Semporna

SEMPORNA (24 Nov) – Kawasan Keselamatan Khas Pantai Timur Sabah (ESSCOM) telah menahan 72 pendatang asing tanpa izin (PATI) dalam satu operasi khas gasak laut siri 3, di kampung denawan, di sini pagi tadi.

Komander ESSCOM DCP Dato’ Hazani Ghazali dalam satu kenyataan media berkata Operasi yang bermula seawal jam 12.00 pagi dan berakhir pada 7.00 pagi itu, menyasarkan kawasan penempatan yang disyaki menjadi tempat persembunyian pati disamping mengekang elemen jenayah lain seperti penyeludupan barang-barang terkawal dan bersubsidi seperti minyak petrol ke negara jiran dan aktiviti pengeboman ikan.

“Selain tempat persembunyian pati, pulau Denawan disyaki menjadi salah sebuah perkampungan yang dijadikan staging point oleh penjenayah rentas sempadan melakukan aktiviti penyeludupan barang-barang kawalan seperti minyak petrol dan lain-lain”, katanya.

Hazani berkata dalam operasi berkenaan, seramai 81 orang telah diperiksa dan daripada jumlah tersebut seramai 72 disyaki pati yang berumur 5 -70 tahun telah ditahan kerana tidak mempunyai dokumen pengenalan diri yang sah atau meragukan.

Menurutnya lagi, kesemua pati yang ditahan telah dihantar ke pusat tahanan sementara (PTS) Tawau untuk tujuan dokumentasi sebelum dihantar ke negara asal masing-masing.

Beliau berkata operasi yang telah disertai oleh seramai 130 anggota keselamatan yang terdiri daripada Angkatan Tentera Malaysia, Agensi Penguatkuasaan Maritim Malaysia, Jabatan Imigresen Malaysia, Polis Diraja Malaysia dan Jabatan Pendaftaran Negara Malaysia itu telah berjalan dengan lancar tanpa sebarang insiden yang tidak diingini.

“Saya merakamkan setinggi-tinggi penghargaan dan terima kasih kepada semua agensi yang terlibat seperti Angkatan Tentera Malaysia, Agensi Penguatkuasaan Maritim Malaysia, Jabatan Imigresen Malaysia, Polis Diraja Malaysia dan Jabatan Pendaftaran Negara Malaysia yang telah membantu menjayakan operasi pada kali ini”, katanya.

Beliau berkata ESSCOM akan meneruskan operasi-operasi seumpama ini bagi mengekang dan membanteras aktiviti penyeludupan dan kemasukan pati yang menjadi punca kepada berlakunya jenayah-jenayah lain di daerah ini.


(VIDEO) Lelaki Menyamar Wanita Pecah Masuk Rumah Ditahan

TAWAU: Taktik seorang lelaki menyamar sebagai wanita ketika memecah masuk sebuah rumah di Taman Ria Height Fasa 1B, Jalan Utara Baru, di sini, tidak menjadi selepas dia diberkas orang awam, hari ini.

Dalam kejadian kira-kira 8 pagi, suspek berusia 35 tahun dikatakan cuba melarikan diri dengan memakai baju tidur wanita, bertudung dan menggunakan pelitup muka ketika keluar dari rumah yang dipecah masuknya.

Ketua Polis Daerah Tawau, Peter Umbuas, berkata hasil siasatan, pengadu seorang wanita berusia 18 tahun memaklumkan dia hairan apabila mendapati sepasang selipar diletakkan di depan pintu, lalu mengesyaki rumahnya dipecah masuk.

Peter berkata, ketika kejadian pengadu memaklumkan dia baru tiba di rumahnya selepas keluar menghantar ibunya ke tempat kerja.

“Pengadu juga mendapati jeriji dan pintu utama rumahnya ditutup tidak rapat.

“Pengadu kemudian masuk semula ke dalam kenderaan dan tiba-tiba ternampak seorang lelaki berpakaian baju tidur wanita, memakai tudung dan menggunakan pelitup mulut keluar dari pintu hadapan rumah,” katanya ketika dihubungi, hari ini.

Katanya, pengadu kemudian menghubungi sepupunya yang tinggal di taman perumahan sama.

Beliau berkata, sebaik menyedari diperhatikan, pengadu melihat suspek bergegas keluar dari rumah dan masuk ke dalam sebuah kenderaan yang diletakkan di lorong hadapan rumah dan dengan pantas mengundurkan kenderaannya.

“Kira-kira 30 minit kemudian, pengadu dimaklumkan oleh sepupunya bahawa suspek berjaya ditangkap di kawasan lorong utama taman berkenaan oleh orang awam,” katanya.

Peter berkata, hasil pemeriksaan mendapati beberapa barang hiasan wanita di dalam rumah pengadu hilang disyaki dicuri suspek.

Katanya, jumlah kerugian dianggarkan kira-kira RM150 dan suspek diserahkan kepada polis serta kes disiasat mengikut Seksyen 457 Kanun Keseksaan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Berpesta Di Laman Penang

GEORGETOWN: Sabah FC mendaki tangga kedua Liga Super selepas membenam Penang FC 4-2 di Stadium Bandaraya, malam ini.

Sang Badak bermula cemerlang dengan kapten, Baddrol Bakhtiar meletakkan pasukannya di hadapan hasil tandukan rendah selepas menerima umpan dari sebelah kiri pintu gol tuan rumah dibantu gerakan cantik penyerang, Saddil Ramdani pada minit ke-22.

Sebelum itu, memasuki minit ke-15 perlawanan, sekurang-kurangnya empat percubaan ditujukan tepat ke arah gawang gol Sabah dengan dua daripadanya hampir sahaja membuahkan hasil melalui sepakan kencang pemain tengah, Muhamad Faizat Ghazali namun nasib tidak menyebelahi pasukan tuan rumah.

Skuad kendalian Datuk Ong Kim Swee terus melancarkan serangan demi serangan dalam percubaan mencetak gol dengan Penang kelihatan bertungkus-lumus memperkemaskan benteng pertahanan sebelum penyerang veteran Sang Badak, Amri Yahyah dilayangkan kad kuning pada minit-38.

Babak kedua pertempuran menyaksikan skuad Harimau Kumbang bangkit menjaringkan gol penyamaan selepas pemain tengah, T Saravanan menyudahkan percubaan awal oleh rakan sepasukannya, Casagrande selepas menerima hantaran daripada pemain tengah, Endrick dos Santos pada minit ke-52.

Tidak menunggu lama bekas pemain pertahanan kelab terkemuka di Brazil iaitu Sao Paulo, Jackson de Souza menjaringkan gol kedua Sang Badak pada minit ke-58 sebelum Baddrol sekali muncul sebagai hero pasukan dengan mencetak gol ketiga Sabah pada minit ke-60.

Pemain import kelahiran England, Stuart John menambah derita skuad Harimau Kumbang dan membuatkan pasukan tuan rumah seakan-akan hilang punca selepas menjaringkan gol keempat buat Sabah pada minit ke-66.

Penang ternyata tidak mudah mengalah dan terus mengasak benteng pasukan pelawat sebelum penyerang import dari Lubnan, Hilal El-Helwe berjaya menghadiahkan gol kedua pasukan itu pada minit ke-76. – BH Online


Kirim 2kg dadah guna bas awam

SEORANG lelaki warga asing ditahan bersama dadah syabu seberat 2.1 kilogram (kg) selepas menerima dadah itu yang dikirim melalui penghantaran perkhidmatan awam, Jumaat lalu.

Lelaki berusia 30-an terbabit ditahan bersama syabu yang disimpan di dalam kotak itu di kawasan lapang berhampiran sebuah gudang di Batu 3, Sandakan, 3.45 petang.

Timbalan Pesuruhjaya Polis Sabah, Datuk Zaini Jass berkata, lelaki itu ditahan hasil maklumat risikan sepasukan pegawai dan anggota dari Bahagian Siasatan Jenayah Narkotik (JSJN), Ibu Pejabat Polis Daerah (IPD) Sandakan.

“Ketika ditahan, suspek didapati membawa kotak berisi ketulan hablur dipercayai dadah syabu yang dibungkus menggunakan surat khabar.

“Dadah bernilai RM105,000 mengikut harga pasaran itu dikirim dari Kota Kinabalu dengan menggunakan bas awam ke Sandakan,” katanya dalam sidang media di Ibu Pejabat Kontinjen (IPK) Sabah, Kota Kinabalu, hari ini.

Zaini berkata, siasatan dan risikan lanjut masih dijalankan bagi mengesan dalang pembekal dadah itu di Kota Kinabalu.

Katanya, suspek yang tiada dokumen pengenalan diri itu kini ditahan reman tujuh hari bermula Sabtu lalu hingga Jumaat ini.

“Suspek juga didapati positif dadah. Kes disiasat mengikut Seksyen 39B Akta Dadah Berbahaya 1952 yang membawa hukuman mati atau penjara seumur hidup dan sebat sekiranya disabit kesalahan,” katanya. – Harian Metro


Tony Fernandes Jadi Penghantar Makanan

KUALA LUMPUR: Ketua Pegawai Eksekutif (CEO) AirAsia Group Bhd, Tan Sri Tony Fernandes hari ini berkongsi pengalamannya menjadi penghantar makanan perkhidmatan baharu airasiafood.

Dalam laman Instagram miliknya, Tony berkongsi gambar yang menunjukkannya sedang bersedia untuk melakukan kerja penghantaran makanan menggunakan motosikal lengkap dengan kotak simpanan makanan.

“Bersedia membuat penghantaran ke rumah anda. Sila lawati @airasiafood,” tulisnya ringkas.

airasia food adalah platform dalam talian penghantaran makanan baharu yang menyokong perniagaan dan francais tempatan dalam tempoh sukar ini.

Syarikat penerbangan, AirAsia kini sedang bergelut untuk meneruskan kelangsungan berikutan sekatan pergerakan global berikutan penularan COVID-19.

Ia kini menumpukan usaha mempelbagaikan sumber pendapatan menerusi perniagaan bukan penerbangan lain bagi menyokong operasi kumpulan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penembak Masjid New Zealand Dipenjara Seumur Hidup

CHRISTCHURCH: Penembak insiden di masjid New Zealand, Brenton Tarrant hari ini dijatuhkan hukuman penjara seumur hidup tanpa parol, atas tindakannya membunuh 51 orang Islam tahun lalu.

Hakim turut menyifatkan perbuatannya sebagai kejam dan tidak berperikemanusiaan.

“Adalah tanggungjawab mahkamah untuk bertindak dalam cara yang tegas bagi menggambarkan penolakan jenayah keji ini,” kata Cameron Mander ketika mengumumkan hukuman yang kali pertama dalam sejarah perundangan New Zealand.

Lelaki berusia 29 tahun itu kini tercatat dalam sejarah New Zealand sebagai individu pertama disabit kesalahan sebagai pengganas, dan yang pertama dikenakan hukuman penjara seumur hidup tanpa parol di negara itu.

Pada 15 Mac 2019, New Zealand digemparkan dengan dua insiden tembakan besar-besaran di Masjid Al Noor dan Pusat Islam Linwood di Christchurch.

Tarrant dilaporkan tidak menunjukkan sebarang petanda ketika mula berpindah ke New Zealand dari Australia pada 2017, kerana penjenayah itu tiada rekod jenayah lampau atau berada dalam senarai keselamatan.

Selepas berpindah ke Dunedin, New Zealand, dia mula mengumpul pelbagai jenis senjata dengan niat melakukan jenayah terhadap komuniti Muslim di negara itu.

Selepas persediaan rapi, perancangannya menjadi kenyataan pada 15 Mac tahun lalu apabila Tarrant menyerang dua masjid di Christchurch, sambil menyiarkannya secara langsung.

“Beliau berniat mewujudkan perasaan takut terhadap individu yang didakwanya sebagai ‘penceroboh’, termasuk masyarakat Muslim atau secara amnya warga asing di Eropah,” kata pendakwa raya, Barnaby Hawes ketika perbicaraan, di Mahkamah Tinggi Christchurch, minggu ini.

Beberapa maklumat mula dikesan mengenai Tarrent yang tidak bergaul dengan masyarakat dan suka meluangkan waktunya di gimnasium selepas menjadi mangsa buli kerana berat badan berlebihan ketika remaja.

Beliau juga didapati terkesan teruk apabila bapanya meninggal dunia akibat kanser pada 2010 pada usia 49 tahun, namun tiada yang secara jelas mengenai kebenciannya di sebalik jenayah itu. – AFP


Lupakan Saja Agenda Reformasi Sabah, PH Diberitahu

KOTA KINABALU: Penganalisis menasihatkan Pakatan Harapan (PH) Sabah supaya melupakan saja idea bagi mengadakan perjanjian persefahaman (MoU) dengan kerajaan negeri memandangkan DAP juga telah membuat keputusan untuk berundur.

Awang Azman Pawi dari Universiti Malaya (UM) berkata perjanjian seperti itu hanya akan meningkatkan populariti kerajaan Gabungan Rakyat Sabah (GRS), sambil menjejaskan imej PH Sabah.

“Lebih baik PH Sabah meninggalkannya. Lagipun, DAP dan Warisan juga tidak mahu mengambil bahagian,” katanya.

Beliau berkata DAP Sabah mungkin sedar popularitinya akan terjejas jika meneruskan cadangan MoU dikenali sebagai Agenda Reformasi Sabah (SRA) itu yang mencontohi persetujuan PH dengan pentadbiran Ismail Sabri Yaakob.

Katanya, DAP nampaknya percaya bahawa kerjasama itu akan menyebabkan PH Sabah “terikat” dengan GRS, di mana ia akan menghalang mereka daripada menjadi pembangkang yang efektif.

DAP telah membuat keputusannya pada Ahad. Setiausaha DAP Sabah Phoong Jin Zhe berkata parti itu merasakan tiada keperluan untuk mengadakan sebarang kerjasama dengan GRS kerana gabungan pemerintah itu telah pun mendapat majoriti yang selamat.

Ini berbeza dengan situasi di Dewan Rakyat, apabila kerajaan Ismail Sabri Yaakob hanya mempunyai majoriti kecil.

Pada 15 November lalu, DAP bersama PH Sabah telah mengemukakan agenda reformasi yang mengandungi tujuh syor untuk membentuk kerjasama itu kepada Ketua Menteri Hajiji Noor.

Ketua PH Negeri Christina Liew berkata beliau tidak tahu mengenai keputusan DAP itu dan akan mendapatkan maklumat lanjut daripada parti berkenaan.

PH Sabah terdiri daripada PKR, DAP, Amanah dan Upko (Pertubuhan Kinabalu Progresif Bersatu).

Romzi Ationg dari Universiti Malaysia Sabah berkata SRA yang bertujuan mencapai kestabilan politik itu, tidak akan menjadi signifikan tanpa penyertaan Warisan.

Katanya, beliau percaya rakyat juga tidak merasakan kerjasama itu diperlukan kerana kestabilan politik Sabah bergantung kepada situasi politik di Semenanjung. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kumpulan Bantuan Sabah Tukar Beg Sampah Dengan Makanan

SEMPORNA: Sebuah kumpulan bantuan yang berpusat di Semporna melancarkan projek menukar bungkusan makanan untuk beg sampah yang dikumpul penduduk Pulau Mabul.

Projek Mabul Trash Heroes selama 3 hari yang bermula Ahad lalu, menyusul kejayaan inisiatif terdahulu Semporna Heroes ke pulau itu untuk mengagihkan makanan.

Pengasas Semporna Heroes, Samuel Lee berkata, mereka mahu menggabungkan usaha bantuan mereka dengan pendidikan.

Itu merupakan sebab projek ini dilancarkan kerana mereka berharap dapat meningkatkan kesedaran penduduk tentang kebersihan untuk mencegah penyakit seperti Covid-19, denggi dan taun.

“Kami biasanya pergi ke pulau itu penuh dengan makanan dan kita balik dengan bot kosong. Kali ini, kita mahu pergi penuh dengan makanan dan balik penuh dengan sampah.”

Dua hari pertama, mereka berjaya mengumpul hampir 7 tan sampah dari pulau itu dan berharap dapat mengumpul tambahan 7 tan ketika inisiatif itu berakhir.

“Mabul ialah syurga menyelam, jadi ketika perniagaan pelancongan berkembang pesat dan resort beroperasi, ada banyak pergerakan bot antara Mabul dan Semporna, serta sampah boleh dibawa semula ke daratan untuk dilupuskan,” kata Lee.

“Tetapi, sampah mula bertimbun semasa pandemik kerana tanpa pelancong yang datang, tiada orang yang mengutipnya.”

Setiap bungkusan makanan mengandungi 10kg beras, 1kg minyak masak, sebotol kicap, 1kg tepung gandum, 1kg gula, sebungkus kopi serta mi goreng.

Untuk mendapatkan bungkusan makanan itu, katanya, penduduk perlu menyerahkan 5 beg penuh dengan sampah kepada penganjur, dari rumah mereka atau dikutip dari pantai.

Kumpulan itu mengambil langkah berjaga-jaga dengan mengamalkan penjarakan fizikal dan melakukan banyak perkara dalam memastikan semua penduduk bergilir mengambil makanan tanpa bersesak.

Lee berkata, sukarelawan perlu menjalani ujian swab dan disahkan negatif untuk menyertai projek itu.

Beliau berkata, sambutan penduduk sangat baik dan berharap mereka dapat memperluaskan program itu ke pulau lain yang mempunyai longgokan sampah. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KWSP Lahad Datu, Tawau Ditutup Mulai Hari Ini

KUALA LUMPUR: Kumpulan Wang Simpanan Pekerja (KWSP) menutup sementara pejabat dan kaunternya di Lahad Datu dan Tawau, Sabah, mulai hari ini.

Jabatan Hal Ehwal Korporat KWSP menerusi kenyataan hari ini berkata, penutupan berkenaan adalah selari dengan Perintah Kawalan Pergerakan Diperketatkan Bersasar (PKPDB) di empat kawasan di Pantai Timur Sabah iaitu Lahad Datu, Tawau, Kunak dan Semporna.

“Penutupan ini akan dilaksanakan sehingga satu tarikh yang akan dimaklumkan kelak.

“Justeru, semua permohonan Janji Temu Online (JTO) membabitkan cawangan KWSP Lahad Datu dan Tawau dibatalkan serta merta dan mereka terbabit perlu membuat semula janji temu tersebut selepas PKPDB ditamatkan.

“Ahli dan majikan bagaimanapun masih boleh menggunakan perkhidmatan secara dalam talian KWSP, iaitu i-Akaun (Ahli) dan i-Akaun Majikan), yang beroperasi seperti biasa,” katanya, hari ini.

Menurut kenyataan itu lagi, pembayaran caruman masih boleh dibuat melalui perbankan internet atau ejen bank berdaftar di kaunter.

Oleh demikian, ahli dan majikan disarankan untuk mendapatkan maklumat daripada saluran rasmi KWSP sahaja.

“Untuk penjelasan lebih lanjut, sila hubungi Pusat Pengurusan Pelanggan di talian 03-8922 6000.

“Dalam tempoh mencabar ini, KWSP komited untuk terus memberi perkhidmatan kepada ahli di cawangan atau menerusi saluran digital. Kesihatan dan keselamatan ahli serta anggota KWSP tetap menjadi keutamaan dan segala kesulitan amatlah dikesali,” katanya.

Menteri Kanan Keselamatan, Datuk Seri Ismail Sabri Yaakob hari ini mengumumkan pelaksanaan PKPDB bermula jam 12.01 tengah malam ini, di empat kawasan terbabit selama dua minggu, iaitu sehingga 12 Oktober ini.- BH Online


COVID-19: 2,555 Kes Pulih, 935 Kes Baharu Hari Ini

PUTRAJAYA: Jumlah kes pulih melebihi kes baharu dicatatkan dua hari berturut-turut dengan 2,555 kes pulih berbanding 935 kes baharu, hari ini.

Ketua Pengarah Kesihatan, Tan Sri Dr Noor Hisham Abdullah, berkata pertambahan kes pulih itu menjadikan jumlah kumulatif kes sembuh di negara ini sebanyak 49,056 kes bersamaan 80.7 peratus daripada jumlah keseluruhan kes.

Katanya, dengan peningkatan kes baharu itu, menjadikan jumlah kumulatif kes positif COVID-19 di negara ini sebanyak 60,752 kes.

“Daripada jumlah kes baharu ini, hanya empat kes import yang mendapat jangkitan dari luar negara dilaporkan. Manakala bagi kes penularan tempatan, Sabah mencatatkan kes harian tertinggi iaitu 326 kes baharu atau 34.9 peratus daripada jumlah kes hari ini.

“Ia diikuti oleh Selangor sebanyak 161 kes (17.2 peratus) dan Negeri Sembilan 158 kes (16.9 peratus),” katanya dalam kenyataan di sini hari ini.


Giant Akan ‘Tinggalkan’ Sabah & Sarawak

PETALING JAYA: GCH Retail (M) Sdn Bhd, yang mengendalikan hypermarket dan pasar raya Giant, Cold Storage, Mercato dan Jason akan ‘keluar’ dari Sabah dan Sarawak dalam tempoh beberapa bulan akan datang sebagai sebahagian daripada penyusunan semula operasi, The Edge Malaysia melaporkan Sabtu lalu.

Menurut The Edge Malaysia, firma peruncitan itu tidak akan menutup perniagaannya seperti di Semenanjung, tetapi sedang dalam proses mengalihkan cawangannya di Sabah dan Sarawak kepada pemain tempatan.

Jurucakap GCH Retail memberitahu The Edge Malaysia, “Di Sabah dan Sarawak, kami sedang dalam proses peralihan semua kedai kami kepada peruncit tempatan yang berwibawa yang akan meneruskan perniagaan pasar raya-pasar raya kami untuk kebaikan para pelanggan kami dalam jangka panjang.

“Perubahan ini juga telah membuka peluang baharu untuk pasukan sedia ada, dan membuka peluang pekerjaan baharu.

“Kami telah berunding dengan pegawai dan kementerian yang berkenaan untuk memastikan peralihan ini dapat dilakukan dengan cara paling berkesan, tanpa memberi impak kepada para pelanggan dan pasukan kerja kami, yang akan terus kami berikan perhatian apabila perubahan ini berlaku,” katanya.

The Edge Malaysia berkata, salah satu pemain tempatan yang dikenal pasti untuk mengambil alih gedung Giant ialah Bataras Sdn Bhd.

Jurucakap itu menambah bahawa kedai-kedai kesihatan dan kecantikan, yang beroperasi di bawah nama Guardian, akan terus beroperasi.

“Peralihan operasi peruncitan kami [pasar raya dan pasar raya besar] kepada pemilikan tempatan tidak menjejaskan perniagaan kesihatan dan kecantikan kami.

Kedai-kedai Guardian kini beroperasi dengan baik di Sabah dan Sarawak dan kami terus melabur di dalamnya untuk memenuhi keperluan penduduk di sana.

Menurut The Edge Malaysia, GCH, yang merupakan sebahagian daripada Dairy Farm International Holdings Ltd (DFI) Hong Kong, merupakan satu-satunya pengendali pasar raya asing yang menjalankan perniagaan ke Sabah dan Sarawak.


Polis Tidak Terima Surat MITI Untuk Rentas Negeri Dari 18 Hingga 21 Julai

KUALA LUMPUR: Dokumen yang dikeluarkan Kementerian Perdagangan Antarabangsa dan Industri (MITI) tidak dibenarkan diguna untuk merentas negeri bagi tempoh 18 hingga 21 Julai ini.

Ketua Polis Negara Datuk Seri Acryl Sani Abdullah Sani berkata, pihaknya mengesan peningkatan kenderaan di lebuh raya bagai tempoh dua hari kebelakangan ini.

“Bagi mengelakkan pihak tidak bertanggungjawab menyalahgunakan kebenaran surat MITI sebagai kelulusan merentas negeri untuk sambutan Aidiladha, semua anggota di sekatan jalan raya di sempadan diarah untuk tidak menerima dokumen berkenaan.

“Dokumen berkenaan tidak diterima sebagai kelulusan yang sah bagi pergerakan rentas negeri bagi tempoh 18 hingga 21 Julai ini,” katanya dalam satu kenyataan, hari ini.

Menurutnya, bagaimanapun, bagi urusan kecemasan dengan kebenaran polis serta urusan kesihatan termasuk vaksinasi dibolehkan.

“Mana-mana pihak yang didapati melanggar larangan ini akan diambil tindakan tegas tanpa kompromi.

“Masyarakat dinasihat untuk bersama memainkan peranan dalam melandaikan lekuk jangkitan wabak Covid-19,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bayaran Bantuan Geran Khas Prihatin (GKP) 4.0 Fasa 2 Dibuat Mulai Selasa Ini

PUTRAJAYA: Pembayaran Geran Khas Prihatin (GKP) 4.0 Fasa 2 di bawah Pakej Perlindungan Rakyat dan Pemulihan Ekonomi (PEMULIH) akan dibuat mulai Selasa ini, kata Datuk Seri Ismail Sabri Yaakob.

Perdana Menteri berkata, ia akan dapat dimanfaatkan lebih sejuta perusahaan kecil sederhana (PKS) mikro yang layak.

Beliau berkata, bayaran itu lanjutan daripada bayaran fasa 1 sebanyak RM500 yang dibuat pada September lalu.

“Secara keseluruhan, setiap peniaga terbabit akan menerima bayaran berjumlah RM1,000 bawah GKP 4.0 bagi meringankan beban kewangan mereka akibat pandemik COVID-19.

“Inisiatif ini akan membabitkan penerima sedia ada GKP 1.0, GKP 2.0, GKP 3.0 dan penerima baharu GKP 4.0 dengan implikasi kewangan sebanyak RM500 juta,” katanya dalam kenyataan, hari ini.

Perdana Menteri berkata, pembayaran itu akan dikreditkan terus ke akaun bank yang didaftarkan dalam sistem GKP, manakala semakan status kelulusan GKP 4.0 boleh dibuat mulai Isnin ini melalui Portal GKP, iaitu https://gkp.hasil.gov.my.

Beliau berkata, penerima GKP boleh merujuk soalan lazim yang turut dimuat naik di portal berkenaan.

“Secara keseluruhan, jumlah peruntukan yang telah dan akan disalurkan kepada lebih sejuta PKS mikro di bawah GKP sejak COVID-19 melanda negara ialah sebanyak RM6.08 bilion.

“Kerajaan berharap agar bantuan tunai berterusan kepada PKS mikro yang layak ini dapat membantu aliran tunai, selain menggerakkan dan memulihkan kembali perniagaan mereka, iaitu sektor yang paling terjejas sepanjang pandemik COVID-19,” katanya.


KDN Setuju Keputusan Sabah Batal PSS

KUALA LUMPUR: Kementerian Dalam Negeri (KDN) mengambil pendirian yang sama dengan kerajaan negeri Sabah berhubung pembatalan Pas Sementara Sabah (PSS).

KDN dalam kenyataan hari ini berkata ia mengambil maklum keputusan kerajaan negeri Sabah membatalkan pelaksanaan PSS melalui mesyuarat Kabinet negeri yang diadakan semalam.

“Memandangkan keputusan pelaksanaan PSS ini adalah persetujuan bersama kerajaan negeri Sabah dan kerajaan pusat melalui Mesyuarat Jawatankuasa Induk Pengurusan Warga Asing di Sabah (JKPWAS-Induk), maka pihak kementerian selaku penyelaras mengambil pendirian sama dengan kerajaan negeri Sabah berhubung pembatalan PSS,” katanya.

Ketua Menteri Sabah Datuk Seri Mohd Shafie Apdal semalam mengumumkan pembatalan keputusan pelaksanaan PSS yang diputuskan pada mesyuarat jemaah menteri negeri itu, dan akan memaklumkannya kepada KDN.

Menurut KDN, perkara itu diputuskan kerajaan negeri Sabah selepas mengambil kira pandangan pelbagai pihak.

Pada September 2019, Menteri Dalam Negeri Tan Sri Muhyiddin Yassin mempengerusikan mesyuarat Jawatankuasa Induk Pengurusan Warga Asing di Sabah dan mengumumkan pelaksanaan PSS bermula 1 Jun tahun ini bagi menggantikan tiga dokumen dikeluarkan kepada warga asing tinggal lama di Sabah iaitu IMM13, Sijil Banci dan Kad Burung-Burung.

KDN dalam pada itu menegaskan tindakan penyelesaian berhubung isu pelarian di Sabah adalah komitmen bersama kerajaan negeri Sabah dan kerajaan pusat.

“Ia mesti dilaksanakan secara berterusan dengan lebih teliti dan berhati-hati tanpa menjejaskan hak warganegara, kepentingan dan keselamatan rakyat di Sabah,” katanya.


Disangka Bercuti, Rupanya Mati

SYDNEY: Mayat sepasang kekasih ditemui dipercayai akibat seorang daripadanya menembak pasangannya sebelum membunuh diri, selepas mereka gagal menaiki pesawat untuk percutian mahal ke Amerika Selatan.

Mayat Tim Ogle, 48, dan Trudy Dreyer, 49, ditemui berlumuran darah dengan sepucuk pistol berhampiran mereka, di sebuah kediaman di Hunter Valley berhampiran Sydney pada petang Khamis.

Ahli keluarga yang bimbang menghubungi polis susulan ejen pelancongan memaklumkan pasangan itu gagal menaiki pesawat untuk percutian ke Amerika Selatan, lapor Daily Mail.

Polis percaya Ogle menembak Trudy sebelum membunuh diri.

Menurut news.com.au, pasangan itu dipercayai mati sejak beberapa hari lalu.

Seorang anggota keluarga yang enggan dinamakan berkata: “Kami semua terlalu sedih dengan kejadian ini. Kami menyangka Trudy sedang berseronok mengalami percutian impiannya, tetapi rupanya dia sudah mati.” – Agensi


‘Mana boleh angkat sumpah guna sidang video’

KUALA LUMPUR: Dewan Rakyat akan mengeluarkan surat ingatan terakhir kepada Yamani Hafez Musa untuk hadir mengangkat sumpah sebagai Ahli Parlimen Sipitang sebelum sidang berakhir, 11 Disember ini.

Speaker Dewan Rakyat, Datuk Mohamad Ariff Md Yusoff, mengesahkan anak bekas Ketua Menteri Sabah, Tan Sri Musa Aman, itu belum menjawab beberapa suratnya berhubung perkara itu.

“Saya tak tahu dia di mana. Saya dah tulis surat kepada dia, beri beberapa tarikh sesuai untuk dia tapi terpulang kepada Sipitang.

“Kita akan keluarkan satu lagi reminder (surat peringatan) terakhir sebelum habis bersidang atau mungkin surat itu sudah keluar (dihantar).

“Apa yang susah sangat untuk balik ke Malaysia ketika Parlimen bersidang untuk angkat sumpah?

“Dulu dia minta angkat sumpah melalui sidang video… mana ada peraturan sebegitu. Tak boleh, mesti hadir di Dewan,” katanya ketika ditemui di pejabatnya di bangunan Parlimen, hari ini.

Pada 16 Julai lalu, Yamani Hafez gagal hadir di Dewan Rakyat untuk mengangkat sumpah.

Berdasarkan Perkara 59 Perlembagaan Persekutuan, Ahli Parlimen yang gagal mengangkat sumpah dalam tempoh enam bulan mulai dari tarikh Dewan Rakyat mula bersidang, akan hilang kelayakan.

Ia bermakna Yamani Hafez, 39, yang juga bekas Ketua Pemuda UMNO Sabah, mempunyai tempoh sehingga Januari depan untuk mengangkat sumpah sebagai Ahli Parlimen.

Ditanya jawapan diberi Yamani Hafez terhadap surat yang dikeluarkan sebelum ini, Mohamad Ariff berkata, tiada balasan diterima daripada surat yang dihantar.

“Tak ada jawapan setakat yang saya tahu. Saya harap Sipitang dapat datang dan angkat sumpah sebagai YB (Yang Berhormat) yang bertanggungjawab,” katanya.

Jika Yamani Hafez gagal mengangkat sumpah, beliau berkata, kekosongan kerusi Parlimen Sipitang akan dimaklumkan kepada Suruhanjaya Pilihan Raya (SPR) untuk diadakan pilihan raya kecil (PRK).

Pada 16 Julai lalu, seramai 220 daripada 222 Ahli Parlimen mengangkat sumpah jawatan mereka di Dewan Rakyat pada hari pertama Mesyuarat Pertama Penggal Pertama Parlimen ke-14.

Dua Ahli Parlimen yang tidak hadir adalah Tan Sri Muhyiddin Yassin dan Yamani Hafez.

Bagaimanapun, Muhyiddin yang juga Menteri Dalam Negeri, mengangkat sumpah sebagai Ahli Parlimen Pagoh pada 14 Ogos lalu.

Muhyiddin tidak menyertai Ahli Parlimen lain yang mengangkat sumpah pada 16 Julai lalu berikutan bercuti sakit selama sebulan.

Yamani Hafez sebelum ini dikatakan menemani Musa ke London yang dikatakan mendapatkan rawatan di sana.

Mesyuarat Kedua Penggal Pertama Parlimen Ke-14 bersidang sehingga 11 Disember ini. – Berita Harian


6 Daerah Di Sabah Catat Sifar Kes Baharu Covid-19

KOTA KINABALU: Enam daerah di Sabah mencatat sifar kes baharu COVID-19, semalam.

Jurucakap perkembangan harian COVID-19 Sabah, Datuk Masidi Manjun, berkata daerah terbabit ialah Kalabakan, Tongod, Nabawan, Kunak, Telupid dan Semporna.

Katanya, 15 daerah pula merekodkan satu digit jangkitan baharu, iaitu Putatan membabitkan sembilan kes; Kuala Penyu dan Kudat (masing-masing tujuh); Keningau, Kota Marudu, Ranau dan Beluran (masing-masing enam); Tenom (lima); Kinabatangan (empat); Sipitang dan Pitas (masing-masing tiga); Beaufort, Kota Belud dan Tambunan (masing-masing dua) serta Lahad Datu (satu).

“Enam lagi daerah merekodkan angka harian dua digit, iaitu Kota Kinabalu (97); Papar (21); Tuaran (17); Tawau (16); Penampang (13); dan Sandakan (12).

“Risiko jangkitan secara sporadik kekal tinggi pada kadar 59.59 peratus. Walaupun jumlah kes baharu COVID-19 di Sabah semakin terkawal, amatlah disarankan agar rakyat terus mematuhi semua prosedur operasi standard (SOP),” katanya dalam satu kenyataan, semalam.

Masidi berkata, perkembangan itu menjadikan jumlah kumulatif jangkitan COVID-19 di Sabah kini mencecah 366,437 kes.

Seterusnya, beliau berkata, hanya satu kematian baharu akibat COVID-19 direkod membabitkan Sandakan, semalam, manakala 851 pesakit sembuh.

“Seramai 415 pesakit pula sedang menerima rawatan, iaitu 357 di hospital, 57 di Pusat Kuarantin dan Rawatan COVID-19 Berisiko Rendah (PKRC) Awam serta seorang di fasiliti swasta,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lagi Laporan Polis Dibuat Terhadap Skuad Sabil Di Sabah

KOTA KINABALU: Pendekatan politik yang dibawa Skuad Sabil di negeri ini perlu ditolak kerana dibimbangi mewujudkan sentimen keagamaan yang ekstrem dan mungkin akan melahirkan pejuang agama yang berlandaskan keganasan di Sabah.

Sehubungan itu, satu lagi laporan polis dibuat di Balai Polis Karamunsing hari ini berhubung gerakan Skuad Sabil yang dipimpin oleh UMNO.

Presiden Persatuan Suang Lotud Sabah Datuk Fredie Sua berkata, laporan itu dibuat merujuk kepada artikel yang dikeluarkan Borneo Sabah bertajuk ‘Skuad Sabil UMNO Untuk Mainkan Isu Agama Di Sabah’ serta rakaman ucapan Datuk Seri Ahmad Zahid Hamidi yang tular di media sosial yang menyatakan ummah memerlukan Skuad Sabil untuk memperkasakan program ummah.

“Saya mewakili penduduk asal Sabah daripada suku kaum Kadazan, Dusun, Murut dan Rungus (KDMR) dan kaum lain di Sabah mengecam dan menolak sekeras-kerasnya fahaman dan juga pendekatan politik yang cuba dan sedang digerakkan serta disemai oleh Skuad Sabil di negeri ini.

“Ucapan Datuk Seri Ahmad Zahid Hamidi secara terang-terangan menyatakan keperluan untuk Skuad Sabil membantu program ummah yang sebenarnya berbaur sentimen keagamaan dan perkauman yang ekstrem dan berkemungkinan besar akan melahirkan pejuang agama berlandaskan fahaman keganasan di Sabah,” katanya ketika dihubungi, hari ini.

Katanya lagi, keadaan itu menyebabkan rakyat Sabah yang selama ini hidup harmoni dan saling hormat menghormati di dalam masyarakat majmuk pelbagai agama dan kepercayaan serta adat dan norma hidup yang menghormati undang-undang berasa takut.

“Saya bimbang salah faham dengan perjuangan yang didukung oleh fahaman peperangan seperti mana yang dimaksudkan oleh perkataan ‘Sabil’ menurut terjemahan Dewan Bahasa dan Pustaka,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Belanja Ribuan Ringgit Kumpul Jersi Bola Sepak Sabah

LAHAD DATU: Meminati sukan bola sepak sejak di bangku sekolah, membuatkan Isnain Rabaha, sanggup berhabis untuk memiliki jersi bola sepak pasukan kegemarannya Sabah.

Sejak 2000 hingga kini, Isnain, 39, yang mengajar di Sekolah Kebangsaan Lahad Datu 2 itu membelanjakan ribuan ringgit bagi memiliki lebih 100 jersi Sabah tulen yang dibeli sama ada secara dalam talian, kedai sukan atau orang tertentu.

“Hobi mengumpul jersi ini mendatangkan kepuasan dan saya mula mengumpul jersi sejak 1979 sehingga sekarang. Untuk jersi Sabah yang sekarang ini, saya akan dapatkan ketiga-tiga set (warna merah, biru dan putih). Saya beli awal melalui online dan tidak tunggu diskaun kerana takut saiz baju habis.

“Selain Sabah saya juga kumpul jersi Malaysia, dan untuk jersi pasukan negeri lain, saya tunggu diskaun sahaja, baru saya beli, ini kira bonus kalau ada,” katanya ketika ditemui di kediamannya di Palm Height dekat sini.

Mengenai kegilaannya terhadap koleksi jersi Sabah itu, Isnain bersyukur kerana isterinya memberi sokongan penuh dan selain keluarga, rakan-rakan juga turut berkongsi minat dengan beliau yang juga merupakan ahli kelab Kolektor Jersi Sabah (KJS).

Isnain berkata berkata antara jersi Sabah yang paling disayanginya, jersi yang mempunyai tandatangan bekas pemain Sabah yang beliau minati, Matlan Marjan.

“Saya dapat berjumpa dengan Matlan pada tahun 2017, saya tidak lepaskan peluang untuk meminta tandatangannya,” katanya dan menambah pertemuan bersama pemain legenda Sabah itu merupakan momen indah yang tidak dapat dilupakan.

Selain itu, menurut Isnain antara cabaran menjadi pengumpul jersi termasuk sukar mendapatkan baju lama pasukan Sabah serta harganya yang mahal sehingga mencecah RM700, di samping memastikan baju itu tidak rosak.

“Bagi mengekalkan kualiti jersi, saya simpan setiap satu dalam kotak kecil dengan tidak melipatnya supaya jersi ini tidak didatangi anai-anai, selain memastikan warna baju tidak pudar,” katanya lagi.

Menurut Isnain, dia juga pernah ditipu dalam urusan pembelian jersi, apabila individu itu lesap bersama wang yang telah dibayarnya, bagaimanapun beliau bernasib baik apabila bekas pemain Sabah memberikan jersi itu secara percuma.

Sementara itu, Isnain berharap agar Sabah FA dapat memberikan harga diskaun tiket kepada peminat tegar pasukan bola sepak Sabah.

“Misalnya kami ini kelab KJS semuanya penyokong pasukan Sabah, kami ini juga yang selalu ke stadium jika ada perlawanan membabitkan pasukan negeri ini,” katanya lagi.

Dia turut meminta supaya larangan membawa masuk gendang di stadium sewaktu perlawanan bola sepak, dapat dikaji semula kerana dengan adanya elemen muzik, sedikit sebanyak dapat menyuntik semangat pemain.

Selain itu, Isnain turut mencadangkan Kementerian Belia dan Sukan Sabah agar menyediakan platform kepada KJS untuk mempamerkan koleksi jersi Sabah bagi memartabatkan pasukan bola sepak Sabah.

“Kalau ada event mungkin boleh jemput KJS, sediakan ruang, kami boleh buat pameran jersi, ini untuk sukan bola sepak kita,” katanya lagi.


Terus Sokong GRS Demi Pembangunan Sabah – Bung Moktar

KENINGAU: Rakyat di negeri ini disaran untuk terus menyokong kerajaan Gabungan Rakyat Sabah (GRS) dalam memastikan kestabilan politik di Sabah dapat dikekalkan demi pembangunan dan kesejahteraan rakyat.

Timbalan Ketua Menteri, Datuk Seri Bung Moktar Radin berkata, biarpun belum sampai setahun kerajaan GRS mengambil alih tapuk pemerintahan di negeri ini namun, pelbagai usaha dan inisiatif telah dilakukan untuk membantu rakyat serta membangunkan negeri ini.

Menteri Kerja Raya ini berkata, kerajaan negeri telah membentangkan Pelan Pembangunan Sabah Maju Jaya (Pelan SMJ) 2021-2025, iaitu kerangka hala tuju dan strategi bagi terus memacu ekonomi negeri dan sosio-ekonomi rakyat.

“Sebaik sahaja kerajaan GRS mengambil alih pemerintahan sejak  29 September  tahun lepas, kita berhadapan realiti dan kedudukan ekonomi yang amat mencabar.

“Dengan itu, kerajaan perlu bertindak segera untuk menangani penyusutan pertumbuhan sektor serta subsektor tertentu,” katanya semasa berucap dalam Majlis Makan Malam bersama pemimpin GRS, di sini baru-baru ini.

Sehubungan itu, Bung mengajak pemimpin dan rakyat mempertahankan memontum kerjasama bagi mempastikan apa juga yang dirancang oleh kerajaan dapat dilaksanakan secara menyeluruh.

Menurutnya, sudah tiba masanya bagi semua pihak bekerja keras membangunkan negeri ini dan mengenepikan soal politik kerana Sabah sudah jauh ketinggalan dari segi pembangunan.

“Diperingkat Pusat, kita sudah mengadakan pilihan raya umum sebanyak 14 kali dan di Sarawak baru 11 kali, tapi kita di Sabah sudah 16 kali. Jadi, banyak masa  dihabiskan untuk pilihan raya menyebabkan kita hilang fokas untuk membangunkan negeri,” ujarnya.

Beliau berkata, kedudukan sosio-ekonomi rakyat perlu diberi keutamaan.

Atas sebab itu, melalui Pelan SMJ, mereka menggariskan tiga elemen utama iaitu sektor pertanian, perindustrian dan pelancongan sebagai fokus pertumbuhan ekonomi; modal insan dan kesejahteraan rakyat; serta jaringan infrastruktur dan kelestarian hijau.

Mengulas lanjut, Bung berkata, kerajaan persekutuan juga telah meluluskan sejumlah RM600 juta bagi pembinaan jalan menghubungkan Serudong di Kalabakan, Tawau dengan Simanggaris, Kalimantan Indonesia yang dijangka akan membawa perubahan besar dalam memacu sektor ekonomi negeri.

“Justeru, rakyat perlu bersedia merebut peluang yang ada terutamanya dalam sektor pelancongan dengan menghasilkan produk-produk yang boleh dipasarkan kepada pelancong terutamanya dari Indonesia apabila projek lebuh raya ini siap dilaksanakan,” jelasnya. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKPD Dua Lokaliti Di Tawau Dilanjutkan Hingga 9 Mei

KUALA LUMPUR: Dua lokaliti di Tawau, Sabah disambung Perintah Kawalan Pergerakan Diperketatkan (PKPD) bermula 26 April hingga 9 Mei ini.

Menteri Kanan (Keselamatan) Datuk Seri Ismail Sabri Yaakob berkata, PKPD di Bandar Sri Indah dan Kampung Titingan di Tawau akan tamat esok dengan 607 ujian saringan sudah dijalankan dengan 81 kes positif Covid-19 dikesan setakat ini.

Menurutnya, Kementerian Kesihatan Malaysia (KKM) melaporkan masih berlaku penularan berterusan dalam kalangan penduduk di Bandar Sri Indah dan Kampung Titingan.

“Selepas membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju untuk melanjutkan PKPD di Bandar Sri Indah dan Kampung Titingan bermula 26 April sehingga 9 Mei ini.

Sementara itu, enam lokaliti di Tawau iaitu Taman Cahaya, Jalan Tengku Osman, Kuarters Bomba Tawau, Jalan Mesra, Taman Golden Hill dan Taman Sri Bukit ditamatkan PKPD mengikut jadual seperti yang ditetapkan esok,” katanya.


Anwar Tolak Kerajaan Berasaskan Kaum

KUALA LUMPUR: Presiden PKR, Datuk Seri Anwar Ibrahim menegaskan beliau tidak akan menerima sebarang pembentukan kerajaan berasaskan perkauman.

Katanya, Malaysia adalah sebuah negara yang berbilang kaum dan perkara utama yang perlu diberi perhatian adalah rakyat.

“Saya sentiasa percaya dan berpegang kepada hak rakyat iaitu.. rakyat yang hidup susah perlu diberi keutamaan,” katanya di Ibu Pejabat PKR, sebentar tadi. – Berita Harian


Penunggang Motosikal Maut Terlanggar Kereta Di Simpang KK Times Square

KOTA KINABALU: Seorang penunggang motosikal maut selepas terlanggar sebuah kereta Perodua Bezza di Jalan Coastal , berhampiran simpang Simpang KK Times Square di sini hari ini.

Mangsa, Ag Azizi Badar, 26, beralamat di Penampang disahkan maut di tempat kejadian.

Ketua Polis Daerah Kota Kinabalu Asisten Komisioner Habibi Majinji berkata kejadian jam 8.15 pagi berlaku apabila pemandu kenderaan dari arah Jalan Wisma Budaya menuju ke hospital berkenaan bagi menghantar penumpangnya.

“Apabila melalui lokasi kejadian motosikal mangsa yang datang dari jalan utama melanggar bahagian sisi kereta pemandu berumur 62 tahun terbabit yang dalam perjalanan keluar dari simpang jalan.

“Impak pelanggaran menyebabkan mangsa tercampak ke bumbung kereta sebelum terjatuh ke jalan raya dan disahkan meninggal dunia serta merta di lokasi kejadian kira-kira jam 8.35 pagi,” katanya.

Beliau berkata hasil siasatan mendapati mangsa tidak mempunyai lesen dan kejadian disebabkan kecuaian pemandu kereta yang keluar dari simpang sehingga menyebabkan kemalangan.

Kes disiasat mengikut Seksyen 41(1) Akta Pengangkutan Jalan 1987.


361 Kes Denggi Di Tawau

TAWAU: Sebanyak 361 kes demam denggi membabitkan satu kematian dilaporkan berlaku di daerah ini dalam tempoh 29 minggu pertama tahun ini.

Pegawai Kesihatan Kawasan Tawau Dr G Navindran berkata, jumlah itu cukup membimbangkan apatah lagi berlaku sehingga enam kes membabitkan satu kawasan perumahan yang sama.

“Jumlah ini dijangka terus meningkat sekiranya  masyarakat masih memandang ringan aspek kebersihan di kawasan mereka.

“Justeru, saya menyeru masyarakat sentiasa peka dengan kebersihan kawasan masing-masing terutamanya membabitkan tempat yang boleh menakung air,” katanya kepada media, semalam.

Menurut Navindran, keadaan cuaca tidak menentu termasuk hujan menjadi faktor penyumbang kepada berlakunya takungan air jernih yang menjadi tempat pembiakan nyamuk Aedes.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Maximus Ongkili Semakin Sihat

KOTA KINABALU: Keadaan kesihatan Menteri di Jabatan Perdana Menteri, Datuk Seri Dr. Maximus Ongkili kini semakin baik sejak dimasukkan ke sebuah hospital di Kuala Lumpur 10 Julai lalu.

Melalui laman Facebook, Maximus berkongsi sekeping gambar bersama anak sulungnya, Rachel yang melawat beliau di hospital berkenaan.

“Syukur, puji Tuhan, berkat rehat yang cukup, kesihatan saya beransur pulih. Hari ini, saya belanja wefie dulu bersama anak sulung saya, Rachel.

“Anak-anak saya berkeras untuk saya diwadkan dihospital kerana mereka mahukan saya mendapat rawatan terbaik, kerana bapa mereka hanya satu.

“Terima kasih saya ucapkan kepada pihak hospital, terutama sekali para doktor dan jururawat yang memberikan layanan terbaik.

“Bila buka FB, saya terharu membaca ucapan dan doa yang mencurah-curah dari anda semua. Semoga Tuhan sentiasa memberkati kita semua. Amen,” katanya.

Keadaan kesihatan Maximus menimbulkan persoalan apabila beliau tidak hadir ke sidang Dewan Rakyat terutama ketika Kerajaan Perikatan Nasional (PN) memerlukan undinya untuk menyingkarian bekas Yang Dipertua Dewan Rakyat.

Beberapa media melaporkan Ahli Parlimen Kota Marudu itu diserang strok.

Ketiadaan beliau bagaimanapun tidak menghalang PN untuk menggantikan Tan Sri Mohamad Ariff Md. Yusof dengan Datuk Azhar Azizan Harun.- BorneoToday


KFR Macam Tikus Dengan Kucing

KOTA KINABALU: Kes penculikan untuk tebusan (KFR) yang sering berlaku di perairan pantai timur Sabah disifatkan seperti permainan ‘tikus dengan kucing’.

Komander Kawasan Keselamatan Khas Pantai Timur Sabah (ESSCOM) Datuk Hazani Ghazali berkata, biasanya KFR berlaku kerana mangsa leka yang memberi peluang kepada penjenayah.

“Perlu diingat mereka ini adalah penjenayah dan mencari mangsa yang boleh ditangkap.

“Jika ‘kucing’ tidur, ‘tikus’ keluar dan jika ‘kucing’ keluar, ‘tikus’ bersembunyi,” katanya dalam kenyataan.

Sehubungan itu, Hazani berharap warga maritim sentiasa berhati-hati ketika berada di laut khususnya di kawasan perairan sempadan.

“Saya minta warga maritim supaya terus melaporkan kepada pihak keselamatan terutamanya ESSCOM jika melihat aktiviti atau individu yang mencurigakan di kawasan perairan,” katanya ketika dihubungi.

Terdahulu, ketika diminta mengulas soal keselamatan di kawasan perairan, Hazani berkata, setakat ini semuanya dalam keadaan terkawal dengan semua aset akan digerakkan sepenuhnya bagi operasi sepanjang musim perayaan dan Tahun Baru.

“ESSCOM sentiasa akan berjaga-jaga dan saya sudah mengarahkan semua kakitangan supaya memaksimumkan penggunaan aset keselamatan kami.

“Operasi rondaan darat dan laut berterusan seperti biasa, malah kami sedang memperhebatkannya dengan tumpuan diberikan kepada kawasan yang berpotensi digunakan oleh penjenayah,” katanya.


PGA Rampas Rokok Seludup Bernilai RM150,000

BELURAN: Cubaan dua lelaki membawa 15,380 bungkus rokok seludup ke Kota Kinabalu, gagal, selepas mereka ditahan dalam sekatan jalan raya di Pusat Pemeriksaan Jalan (PPJ) Sapi Nangoh, di sini, semalam.

Dalam kejadian kira-kira jam 4.30 petang itu, lelaki tempatan yang berusia 26 tahun bersama rakannya seorang warga asing, 30, dicekup ketika menaiki van yang sarat dengan pelbagai jenama rokok.

Pegawai Pemerintah Batalion 20, Asisten Komisioner Mohd Nasaruddin M Nasir, berkata hasil pemeriksaan mendapati van berkenaan membawa rokok dianggarkan bernilai RM150,000 yang dipercayai diseludup masuk dari negara jiran.

Katanya, kedua-dua suspek dipercayai dalam perjalanan dari Lahad Datu dan semua rokok berkenaan cuba dihantar ke Kota Kinabalu untuk dijual di pasaran tempatan.

“Kita turut merampas sebuah van Toyota Hi Ace yang digunakan untuk aktiviti penyeludupan berkenaan.

“Semua rokok yang dirampas dianggarkan bernilai RM150,000 berdasarkan harga pasaran semasa,” katanya ketika dihubungi, hari ini.

Mohd Nasaruddin berkata, kedua-dua suspek dan barang rampasan kemudiannya dibawa ke Ibu Pejabat Polis Daerah (IPD) Sandakan untuk siasatan lanjut mengikut Seksyen 135 (1)(d) Akta Kastam 1967.

Katanya, nilai keseluruhan rampasan van dan rokok sebelum cukai pula dianggarkan lebih RM215,000.


Polis Siasat Pergaduhan Dua Kumpulan Lelaki Di Pusat Beli Belah Di KK

KOTA KINABALU: Polis menyiasat pergaduhan dua kumpulan lelaki di dalam pusat beli belah di sini, hingga menjadi viral di media sosial sejak petang tadi.

Video berdurasi 37 saat itu merakamkan pergaduhan dua kumpulan lelaki di dalam kawasan pusat riadah di tingkat lima kira-kira jam 6 petang.

Dua kumpulan itu turut dilihat saling membaling kerusi sesama mereka.

Kejadian itu dirakam sebelum dimuat naik menerusi laman Facebook.

Ketua Polis Daerah Kota Kinabalu Asisten Komisioner Habibi Majinji ketika dihubungi berkata pihaknya sedang menjalankan siasatan menerusi video yang tular di media sosial.

“Setakat ini belum ada laporan dibuat dan kita akan menyiasat perkara berkenaan.

“Orang ramai yang menyaksikan dan mempunyai sebarang maklumat diminta tampil untuk beri kerjasama,” katanya.


SPRM Sabah Tahan Guru Besar Salah Guna Wang Sumbangan

SANDAKAN: Seorang guru besar ditahan Suruhanjaya Pencegahan Rasuah Malaysia (SPRM) Cawangan Sandakan, hari ini, berhubung kes salah guna wang sumbangan berjumlah kira-kira RM8,000.

Menurut sumber, wanita berusia 60 tahun itu ditahan kira-kira jam 11 pagi ketika hadir untuk memberi keterangan di Pejabat SPRM Cawangan Sandakan bagi membantu siasatan.

“Bagaimanapun suspek dilepaskan dengan jaminan dan dijangka dituduh di Mahkamah Khas Rasuah Sandakan, Sabah minggu ini,” katanya.

Pengarah SPRM Sabah, Datuk S Karunanithy, ketika dihubungi mengesahkan kes berkenaan yang disiasat mengikut Seksyen 403 Kanun Keseksaan dan Seksyen 405 Kanun Keseksaan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 8,128 Masih Dalam Pemantauan Di Sabah

KOTA KINABALU: Seramai 8,128 individu di Sabah masih berada di bawah pemantauan perintah pengawasan bagi mengelakkan penular wabak Covid-19.

Pengarah Kesihatan Negeri, Datuk Dr Christina Rundi berkata menerusi jumlah itu, 6,370 kontak rapat di bawah pemerhatian oleh Jabatan Kesihatan Negeri Sabah (JKNS).

“Manakala 1,758 kontak rapat sudah menamatkan tempoh kuarantin di rumah selama 14 hari. Semua pemantauan ini dilaksanakan di bawah Akta Pencegahan dan Pengawalan Penyakit Berjangkit (APPPB) 1988.

“Selain itu, 673 individu kini masih ditempatkan di 26 pusat kuarantin seluruh negeri termasuk satu pusat kuarantin baharu di Asrama Tongkungan, Kompleks Sukan Tambunan manakala 68 orang sudah dibenarkan pulang,” katanya melalui melalui kenyataan media di Kota Kinabalu, semalam.

Dalam pada itu, Christina berkata sebanyak 593 ujian sudah dijalankan dan tujuh didapati positif manakala enam sampel ialah ujian ulangan.

“Selain itu, seramai 197 pesakit Covid-19, 87 ‘Person Under Investigation’ (PUI) dan 22 pesakit dengan ‘Severe Acute Respiratory Infection’ (SARI) sedang dirawat di enam hospital pakar seluruh negeri.

“Seorang pesakit disahkan sembuh dan dibenarkan keluar daripada Hospital Queen Elizabeth (HQE) sekaligus menjadikan kumulatif pesakit sembuh seramai 13 orang,” katanya. – Harian Metro


COVID-19: 3,027 Kes Baharu, Tertinggi Setakat Ini

KUALA LUMPUR: Malaysia mencatat angka harian tertinggi dengan 3,027 jangkitan baharu COVID-19 hari ini.

Menurut Kementerian Kesihatan (KKM), pertambahan itu menjadikan jumlah kumulatif mencecah 128,465 jangkitan dengan 25,221 kes aktif.

“Daripada jumlah itu, 3,021 adalah kes penularan tempatan, manakala enam lagi adalah kes import.

“Terdapat 142 kes yang sedang dirawat di Unit Rawatan Rapi (ICU), manakala 63 kes lagi menggunakan bantuan alat pernafasan,” menurut kenyataan di Facebook kementerian itu.

KKM turut melaporkan kes kematian meningkat hari ini kepada lapan orang, ini menjadikan jumlah kumulatifnya kepada 521 kes setakat ini.

Dalam pada itu, kes sembuh yang dilaporkan hari ini adalah sebanyak 2,145 kes.

Ini menjadikan jumlah keseluruhan pesakit yang sembuh bertambah kepada 102,723 orang di seluruh negara.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Catat Lebih 2,000 Kes Jangkitan HFMD, Naik Lebih 51 Kali Ganda

KOTA KINABALU : Sabah merekodkan peningkatan lebih 51 kali ganda kes jangkitan penyakit Tangan, Kaki dan Mulut (HFMD) yang tinggi dengan 2,834 kes direkodkan dari Januari sehingga 16 Mei lalu.

Pengarah Jabatan Kesihatan Negeri Sabah (JKNS), Datuk Dr Rose Nani Mudin berkata angka itu jauh lebih tinggi berbanding hanya 55 kes yang dilaporkan dalam tempoh yang sama tahun lalu.

Katanya, lima daerah mencatat kes tertinggi setakat ini iaitu Tawau (435 kes), Sandakan (387 kes), Lahad Datu (308 kes), Kota Belud (244 kes) dan Papar (229 kes).

Bagaimanapun katanya tiada kes kematian akibat HFMD dilaporkan di Sabah setakat ini.

“Sebanyak 93.1 peratus kes adalah kanak-kanak yang berumur kurang daripada enam tahun. Transmisi jangkitan majoritinya berlaku di rumah persendirian atau pusat pendidikan awal,” katanya dalam satu kenyataan di sini hari ini.

Dr Rose Nani berkata, penyakit HFMD kebiasaannya menjangkiti kanak-kanak di bawah umur 10 tahun yang menyebabkan lepuhan berisi air muncul di tangan, kaki dan dalam mulut.

Katanya, penyakit itu disebabkan virus (kumpulan enterovirus) HFMD yang merebak dari individu ke individu dengan kontak secara langsung melalui lelehan hingus, air liur, najis dan cecair ruam daripada mereka yang dijangkiti.

“Kanak-kanak di bawah umur lima tahun adalah golongan yang paling mudah dijangkit HFMD dan selalunya terjadi dalam kelompok kanak-kanak yang ditempatkan bersama,” katanya.

Berikutan situasi HFMD di Sabah ketika ini, katanya, JKNS mengambil beberapa langkah pencegahan termasuk melakukan siasatan segera ke atas kes yang dilapor dan menjalankan promosi kesihatan serta pemeriksaan menyeluruh premis yang berisiko seperti taska dan tadika.

JKNS juga mengarahkan penutupan premis di bawah Akta Pencegahan dan Pengawalan Penyakit Berjangkit 1988 untuk kerja-kerja pembersihan premis bagi memutuskan rangkaian jangkitan HFMD sekiranya terdapat kes positif HFMD di sesuatu premis.

Dr Rose Nani berkata JKNS juga menggalakkan amalan kebersihan diri dalam kalangan masyarakat dengan mengadakan promosi kesihatan di pasar raya dan tempat permainan kanak-kanak terutama dalam meningkatkan disinfeksi secara berkala.

Beliau turut menekankan tanggungjawab ibu bapa dalam pencegahan HFMD dengan memastikan langkah pencegahan penularan jangkitan penyakit itu dilaksanakan sepanjang masa.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: 822 Kes Baharu, 2 Kematian Hari Ini

KUALA LUMPUR: Sebanyak 822 kes baharu dilaporkan hari ini menjadikan keseluruhan kes positif Covid-19 di negara ini berjumlah 42,872 kes.

Ketua Pengarah Kesihatan Tan Sri Dr Noor Hisham Abdullah berkata, jumlah kes aktif dengan kebolehjangkitan pula adalah 11,497 kes.

“Untuk makluman, Sabah mencatatkan sebanyak 259 kes (31.5 peratus) daripada keseluruhan kes positif pada hari ini.

“Negeri di Lembah Klang pula mencatatkan sebanyak 202 kes (24.6 peratus) daripada jumlah keseluruhan,” katanya dalam sidang media hari ini.

Menurutnya, setakat ini terdapat 86 kes positif Covid-19 sedang dirawat di Unit Rawatan Rapi (ICU) dengan 30 kes memerlukan bantuan pernafasan.

“Daripada maklumat terkini yang dilaporkan ke Pusat Kesiapsiagaan dan Respons Krisis (CPRC) Kebangsaan, dukacita dimaklumkan terdapat pertambahan dua kes kematian berkaitan Covid-19.

“Justeru, jumlah kumulatif kes kematian Covid-19 di Malaysia adalah sebanyak 302 kes iaitu 0.7 peratus daripada jumlah keseluruhan kes,” katanya.

Beliau berkata, sebanyak 769 kes pulih pula direkodkan hari ini dengan menjadikan keseluruhan kes pulih di negara ini ialah 31,073 kes. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TERKINI: Bantuan Khas COVID-19 Libatkan B40 & M40 Termasuk Isi Rumah & Bujang Mulai Ogos

KUALA LUMPUR: Seramai 11 juta isi rumah, warga emas dan individu bujang bakal menikmati Bantuan Khas Covid-19 (BKC) yang akan disalurkan mulai Ogos ini.

Perdana Menteri Tan Sri Muhyiddin Yassin berkata, bagi isi rumah kategori miskin tegar bakal terima bantuan RM500 pada Ogos, dan RM500 lagi pada November manakala RM300 pada Disember.

“Sementara, individu bujang kategori miskin tegar akan menerima RM100 pada Ogos dan RM300 pada November.

“Bagi isi rumah kategori B40 akan menerima bantuan RM500 pada Ogos dan RM300 pada Disember,” katanya pada Pengumuman khas Pakej Perlindungan Rakyat dan Pemulihan Ekonomi (PEMULIH) di sini, hari ini.

Pertama, isi rumah kategori miskin tegar bakal menerima bantuan sebanyak RM500 pada bulan Ogos, RM500 pada bulan November, dan RM300 pada bulan Disember. Manakala individu bujang kategori miskin tegar akan menerima bantuan sebanyak RM200 pada bulan Ogos dan RM300 pada bulan November; Kedua, isi rumah kategori B40 akan menerima bantuan sebanyak RM500 pada bulan Ogos dan RM300 pada bulan Disember. Manakala bujang kategori B40 akan menerima bantuan sebanyak 200 ringgit pada bulan Ogos; dan Ketiga, isi rumah kategori M40 turut menikmati bantuan sebanyak RM250, manakala bujang kategori M40 akan menerima RM100 pada bulan Ogos nanti.


Hakim Kecewa Terpaksa Tangguh Bicara Kes Rasuah Bung Moktar, Isteri

KUALA LUMPUR: Hakim Mahkamah Sesyen yang mendengar kes rasuah Datuk Seri Bung Moktar Radin dan isterinya, Datin Seri Zizie Ezette A Samad kecewa kerana terpaksa melapangkan perbicaraan kes itu yang sepatutnya bersambung minggu ini, berikutan Ahli Parlimen Kinabatangan itu perlu menghadiri sidang Dewan Undangan Negeri (DUN) Sabah.

Hakim Rozina Ayob turut menegur tindakan peguam Bung Moktar yang juga Timbalan Ketua Menteri Sabah, lewat menghantar surat kepada mahkamah iaitu pada 17 Disember lalu bagi memohon perbicaraan yang ditetapkan pada hari ini sehingga 24 Disember dilapangkan.

“Saya amat kecewa, saya pasti kamu sudah mengetahui jadual persidangan DUN Sabah lebih awal, saya rasa 14 hari sebelum persidangan? Pendakwaan sudah menyemak prosedur DUN Sabah, apa kehendaknya? Jadi saya pasti sudah tahu lebih awal, kenapa saat akhir pada 17 Disember baru (surat) dikemukakan?

“Kalau sememangnya tidak boleh nak jalankan kes ini, sekurang-kurangnya saya boleh panggil kes lain untuk didengar, jadi sekarang kamu telah membuang masa saya sepanjang minggu,” katanya.

Hari ini sepatutnya ditetapkan untuk pihak pembelaan menyambung soal balas saksi pendakwaan kesembilan, pegawai khas bekas pengerusi Felcra Nazrul Aswad.

Peguam Datuk K. Kumaraendran yang mewakili Zizie Ezette kemudian berkata pihaknya mengambil tanggungjawab penuh terhadap teguran itu dan memohon maaf kepada Rozina bagi pihak peguam bela Bung Moktar, M. Athimulan yang tidak dapat hadir ke mahkamah hari ini.

Zizie Ezette dan seorang lagi peguam Bung Moktar, Ridha Abdah Subri hadir ke mahkamah.

Jelas Kumaraendran, pihak pembelaan dimaklumkan bahawa Bung Moktar yang juga Anggota DUN Lamag mendapat pemakluman pada saat akhir bahawa beliau perlu menjawab beberapa soalan di DUN.

“Sekurang-kurangnya beri kami pemberitahuan sementara yang kamu mungkin tidak dapat hadir kerana apa pun alasan atau mesyuarat ini (DUN), jadi saya tidak mahu perkara seperti ini berlaku lagi pada saat akhir. Kalau tidak, saya dah boleh isi dengan kes-kes lain yang memang ada yang belum selesai, bukan hanya kes kamu yang harus saya dengar, ada perkara kepentingan awam lain yang harus saya dengar. Sebagai pegawai mahkamah, saya pasti kamu mengetahui amalan mahkamah.

“Saya terpaksa memberi penangguhan kerana kita tidak boleh meneruskan (kes) tanpa kehadirannya kerana ini kes jenayah dan saksi berikutnya adalah saksi penting.

“Walaupun peruntukan undang-undang ada yang membenarkan kita untuk meneruskan kes (tanpa kehadiran tertuduh) tetapi untuk keadilan dalam hal ini, saya pertimbangkan semua tarikh yang dipohon (untuk dilapangkan) dibenarkan yang mana mahkamah terpaksa menjadual semula (perbicaraan) ke tarikh lain,” kata Rozina.

Timbalan Pendakwa Raya Siti Noor Hafizan Zakaria turut memaklumkan kepada mahkamah bahawa pendakwaan akan mengemukakan 17 saksi pendakwaan lagi selepas saksi pendakwaan kesembilan selesai memberi keterangan.

Rozina menangguhkan perbicaraan kes itu sehingga 11 Januari depan dan meminta pihak pembelaan mengemukakan tarikh persidangan DUN Sabah yang lengkap bagi memudahkan mahkamah menjadualkan semula tarikh-tarikh lain perbicaraan kes itu.

“Pada 11 Januari, (pihak pembelaan) sila sahkan mengenai tarikh yang ditetapkan sebab saya tak nak dapat surat seperti ini yang menyatakan terpaksa bersidang, ia tidak elok kerana kedua-duanya (kes mahkamah dan DUN) adalah kepentingan awam dan kedua-duanya penting di sisi rakyat,” katanya.

Pada 3 Mei tahun lalu, Bung Moktar, 60, mengaku tidak bersalah atas dua pertuduhan menerima rasuah sejumlah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung Moktar yang juga Pengerusi Bukan Eksekutif pada ketika itu, dituduh menerima rasuah daripada ejen pelaburan Public Mutual Madhi Abdul Hamid, 38, menerusi isterinya Zizie Ezette di Public Bank cawangan Taman Melawati di sini antara 12.30 tengah hari dan 5 petang, 12 Jun 2015.

Beliau juga mengaku tidak bersalah menerima suapan wang tunai untuk dirinya sebanyak RM335,500 daripada seorang lagi ejen pelaburan Public Mutual Norlaili Ahmad Mokhtar, 42, di bawah nama Zizie Izette atas sebab yang sama.

Kesalahan tersebut didakwa dilakukan di tempat yang sama pada 19 Jun 2015.

Zizie Ezette juga mengaku tidak bersalah atas tiga kesalahan bersubahat dengan suaminya berhubung perkara yang sama, di tempat, tarikh dan masa yang sama.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perjuangan Barisan Hadapan Di Sabah Capai Tahap Kritikal – Dr Noor Hisham

KUALA LUMPUR, 12 Okt : Ketua Pengarah Kesihatan Tan Sri Dr Noor Hisham Abdullah menyifatkan perjuangan petugas barisan hadapan dalam menentang pandemik COVID-19 di Sabah kini mencapai  tahap kritikal.

Beliau berkata beberapa strategi dan pendekatan akan diambil untuk memutuskan rantaian penularan wabak berkenaan di negeri itu.

“Strategi kami berdasarkan kepada pemantauan komuniti, pengesanan kontak dengan mencari, menguji, mengasing dan merawat semua individu yang dijangkiti serta memutuskan rantaian jangkitan seterusnya dengan memperketat sempadan negeri dan daerah,” katanya menerusi hantaran Twitter, hari ini.

Semalam, Kementerian Kesihatan melaporkan 561 kes baharu di negara ini dengan Sabah mencatatkan jumlah tertinggi, sebanyak 488 kes. – BERNAMA

The battle of frontliners in Sabah is reaching a critical moment. Our strategy is based on “Community Surveillance”, “Contact Tracing” of find, test, isolate and treat all infected person & breaking the chains of infection further by tightening the state & district borders. pic.twitter.com/c2C5d6Mny1


Kerajaan Komited Hapus Jurang Pembangunan Semenanjung, Sabah, Kata PM

KOTA KINABALU: Kerajaan persekutuan sedang berusaha untuk menghapuskan jurang pembangunan antara Semenanjung Malaysia dengan Sabah termasuk menerusi pembinaan rangkaian Lebuhraya Pan Borneo.

Perdana Menteri Ismail Sabri Yaakob berkata, kewujudan rangkaian Lebuhraya Pan Borneo tanpa tol yang dibina di Sabah mampu mengubah keseluruhan kawasan di negeri itu dalam tempoh lima tahun akan datang.

“Pada masa sama, kerajaan juga terus komited untuk melabur dalam bidang pendidikan dengan cara membaiki dan membina semula sekolah daif di kawasan pedalaman Sabah.

“Saya difahamkan Kementerian Pendidikan Malaysia telah mengamanahkan 113 sekolah daif di Sabah kepada Jabatan Kerja Raya (JKR) Malaysia dan JKR Sabah sebagai agensi pelaksana untuk menaik taraf sekolah-sekolah itu dengan kos RM1.02 bilion.

“Sememangnya menjadi harapan kerajaan persekutuan untuk menyaksikan Sabah dan Sarawak bersama-sama menikmati pembangunan yang pesat seperti juga negeri-negeri lain,” katanya ketika berucap melancarkan siri Jelajah Aspirasi Keluarga Malaysia (AKM) edisi Sabah di Pusat Konvensyen Antarabangsa Sabah di sini, hari ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pulang Ke Pangkuan UMNO Langkah Penting Bagi Bersatu Sabah, Kata Penganalisis

KOTA KINABALU : Pemimpin Bersatu Sabah harus mempertimbangkan untuk kembali kepada Umno atau berisiko dimusnahkan oleh kebangkitan Umno, kata seorang penganalisis politik.

“Permainan telah berubah secara drastik. Ketika Bersatu Sabah berkuasa, Muhyiddin Yassin adalah perdana menteri,” kata felo Majlis Profesor Negara, Jeniri Amir.

“Kini, Bersatu sangat lemah. Mereka tiada akar umbi mahupun jentera yang kuat dan mempunyai sangat sedikit ahli sedangkan Umno mendapat sokongan majoriti orang Melayu,” katanya mengulas mengenai prospek Bersatu di Sabah.

Dengan Muhyiddin tidak lagi berkuasa, pengaruh Bersatu sangat lemah di negeri itu dan ini masalah yang tidak dihadapi Umno.

Jeniri berkata, memandangkan ramai pemimpin Bersatu Sabah berasal daripada Umno, tidak sukar bagi mereka untuk kembali. Bagaimanapun, ini perlu berlaku sebelum pilihan raya umum akan datang (PRU15).

Susulan kekalahan BN pada pilihan raya umum 2018 (PRU14), beberapa ahli Parlimen dan ADUN Umno Sabah meninggalkan parti itu dan menyertai Bersatu. Ini termasuk ADUN Sulaman Hajiji Noor, yang kini ketua menteri, dan Ronald Kiandee, yang juga menteri pertanian dan industri makanan persekutuan.

“Jika mereka (pemimpin Bersatu) bertanding pada pilihan raya akan datang bawah panji Perikatan Nasional (PN), saya percaya mereka akan tumpas,” kata Jeniri.

Beliau berkata, jika pemimpin Bersatu Sabah kembali kepada Umno, ia akan membuka jalan kepada Umno untuk menyertai gabungan pemerintah, Gabungan Rakyat Sabah (GRS), yang mendapat sokongan padu masyarakat Kadazan Dusun Murut (KDM) melalui Parti Bersatu Sabah dan Parti Solidariti Tanah Airku.

Penjajaran sebegitu akan menyaksikan GRS meletakkan barisan hadapan yang kukuh pada PRU15 atau pilihan raya negeri, katanya.

“Masuk akal bagi parti-parti yang ingin memenangi undi KDM untuk bergabung dengan Umno berbanding menentangnya. Parti-parti KDM bersama GRS.

“Sebenarnya, Bersatu tidak jauh berbeza dari segi ideologi dengan Umno. Bekas pemimpin Umno hanya melompat ke Bersatu kerana menyangka Umno sudah tamat.

“Bagaimanapun, seperti yang kita lihat di Melaka dan Johor, mereka kini lebih kuat berbanding ketika PRU14.”

Beliau berkata, bekas ketua menteri Sabah Musa Aman boleh memainkan peranan penting dalam memulangkan pemimpin Bersatu ke pangkuan Umno.

Seorang lagi penganalisis, Azmi Hassan daripada Akademi Nusantara berkata, Bersatu mengambil “risiko besar” jika menentang Umno di Sabah.

“Di Sabah, tiada nilai tambah menjadi sebahagian daripada PN. (Gabungan itu) banyak bergantung kepada akar umbi PAS yang hampir tidak wujud di Sabah. Pengaruh Umno di Sabah kuat, jadi lebih baik (ahli) Bersatu menyertai Umno.”

Bagaimanapun, beliau mengakui, perkara ini mungkin lebih mudah diucapkan berbanding dilakukan kerana tiada pemimpin yang dapat menyatukan kedua-dua parti itu pada masa ini. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Padah ‘double park’

KOTA KINABALU: Rakaman video menunjukkan lelaki memecahkan cermin sebuah Toyota Harrier kerana dipercayai menghalang laluan dengan meletakkan kenderaannya secara ‘double park’ menjadi viral di laman sosial.

Kejadian itu didakwa berlaku di Lintas Sqaure di sini, malam tadi, apabila seorang lelaki dipercayai pemilik kenderaan Toyota Land Cruiser berbuat demikian selepas kenderaannya tidak dapat keluar dari petak letak kereta, berikutan dihalang oleh Toyota Harrier terbabit.

Berdasarkan rakaman berdurasi 1 minit 53 saat itu, lelaki berusia lingkungan 50-an terbabit memecahkan cermin sebelah pemandu Toyota Harrier sebelum dipercayai menurunkan brek tangan dan menolak kenderaan itu bersama beberapa lelaki lain.

Kenderaan Toyota Land Cruiser roda itu kemudian meninggalkan lokasi berkenaan, namun dalam rakaman itu menunjukkan pemilik Toyota Harrier muncul di tempat kejadian.

Sementara itu, Ketua Polis Daerah Kota Kinabalu, Asisten Komisioner Habibi Majinji, berkata setakat pagi ini pihaknya belum menerima sebarang laporan berhubung kes berkenaan.

Beliau berkata, polis menyedari mengenai rakaman berkenaan dan akan menjalankan siasatan untuk mengenalpasti sama ada kejadian itu berlaku di daerah ini.

“Sekiranya benar kejadian itu berlaku, polis akan membuka kertas siasatan mengikut Seksyen 427 Kanun Keseksaan kerana mendatangkan bencana atau mungkin Seksyen 506 akta sama (menakutkan secara jenayah).

“Bagaimanapun setakat ini polis belum menerima sebarang laporan rasmi daripada mana-mana pihak,” katanya ketika ditemui pada Perhimpunan Bulanan Ibu Pejabat Polis Daerah (IPD) Kota Kinabalu, di sini, hari ini.


Sukar Kerajaan Benarkan Pengeluaran Akaun 1 KWSP – PM

MUAR: Perdana Menteri membayangkan sukar bagi kerajaan membenarkan pengeluaran wang akaun satu caruman Kumpulan Wang Simpanan Pekerja (KWSP) bagi digunakan rakyat yang berdepan pandemik Covid-19.

Tan Sri Muhyiddin Yassin berkata, beliau menyedari ada cadangan yang dibuat bagi pengeluaran wang akaun satu KWSP dibuat berikutan rakyat terbeban dengan impak ekonomi akibat penularan berkenaan.

“Saya nak beritahu sukar untuk kita menimbangkan perkara berkenaan (benarkan pengeluaran wang akaun satu KWSP), bukan kerana kerajaan tidak mahu.

“Memang ramai yang teks saya berkata ‘tolonglah Tan Sri, kami susah’. Sekarang pun tanpa mengeluarkan simpanan itu kita sudah menyediakan berbilion ringgit bagi membantu rakyat.

“Jika kerajaan benarkan perkara itu dilaksanakan dengan mengeluarkan segala simpanan KWSP yang masih berbaki, saudara akan hadapi masalah yang lebih besar di masa hadapan,” katanya.

Beliau berkata demikian ketika merasmikan Mesyuarat Agung Tahunan Ke-24 Koperasi Sungai Terap/Sungai Raya Muar Berhad di Dewan Sri Permata, Sekolah Menengah Kebangsaan (SMK) Bukit Pasir, dekat sini, hari ini.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tukang Kasut, Punca Rezeki Masdi Gadius Di Pekan Tamparuli

TAMPARULI, 1 Mac: Setiap hari, Masdi Gadius perlu berjalan kaki sejauh enam kilometer dari kediamannya di Kampung Nawoi untuk ke Pekan Kiulu bagi mencari rezeki sebagai tukang kasut.

Masdi, 34, yang masih bujang akan tiba di pekan itu seawal 6 pagi sebelum memulakan perniagaan kecil-kecilannya membaiki kasut di bawah pokok berhampiran deretan kedai sejak 2015.

Sungguhpun tidak memiliki premis berbumbung yang lebih selesa, anak muda etnik Dusun itu mampu meraih pendapatan RM1,000 hingga RM2,000 sebulan hasil memberi perkhidmatan membaiki kasut.

“Setakat ini, saya berupaya menyiapkan kerja membaiki kira-kira 30 pasang kasut sehari, dengan mengenakan bayaran serendah RM7 hingga RM55 perkhidmatan diberikan kepada pelanggan,” katanya kepada Bernama, di sini.

Beliau yang belajar sendiri kaedah membaiki kasut rosak tidak merasa malu melakukan pekerjaan itu, sebaliknya bangga kerana dapat bersaing dalam bidang yang ramai diceburi rakyat asing itu.

Anak kedua daripada empat beradik itu pernah bekerja sebagai pembantu restoran, di kilang dan stesen minyak di Kuala Lumpur dengan gaji RM1,000 sebulan, namun terpaksa berhenti kerana pendapatan tidak cukup untuk menampung hidup.

“Saya terpaksa kembali ke kampung halaman untuk membantu keluarga, memandangkan ketika itu ayah saya hanya bekerja sebagai pengawal keselamatan di sebuah sekolah rendah, manakala ibu suri rumah,” katanya yang berjaya membuktikan sumber rezeki halal itu ada di mana-mana, asalkan kaedah memperolehnya betul dan tidak mengganggu hak orang lain.


Sabah Tolak Peluasan Akta Laut Wilayah 2012

KOTA KINABALU: Kerajaan Sabah kekal dengan pendirian menolak sebarang usaha untuk menguatkuasakan Akta Laut Wilayah 2012 (Akta 750) yang mengehadkan sempadan perairan Sabah sehingga tiga batu nautika dari pantai.

Timbalan Ketua Menteri, Datuk Dr Jeffrey Kitingan, berkata akta itu bertentangan dengan Artikel 1(3) Perlembagaan Persekutuan yang menyatakan wilayah bagi setiap negeri adalah kawasan yang termasuk dalam negeri terbabit sejak sebelum Hari Malaysia.

Beliau berkata, Dewan Undangan Negeri (DUN) Sabah tidak pernah memberikan persetujuan untuk penguatkuasaan Akta 750 itu di Sabah.

“Mengubah sempadan Sabah memerlukan suara majoriti pada persidangan DUN. Sabah tidak pernah mengubah sempadannya kecuali pada 1984 apabila Labuan diserahkan kepada Kerajaan Persekutuan dan dijadikan Wilayah Persekutuan.

“Kehilangan wilayah adalah pengalaman menyakitkan bagi mana-mana negara yang merdeka. Mengubah sempadan tanpa persetujuan kita sama sakitnya dengan kehilangan wilayah dan rakyat pasti marah,” katanya dalam kenyataan, di sini.

Jeffrey yang menghadiri taklimat mengenai Perjanjian Malaysia 1963 (MA63) dipengerusikan Ketua Menteri, Datuk Hajiji Noor, kelmarin, berkata Kerajaan Persekutuan tidak boleh berkeras untuk memperluaskan Akta 750 itu merentasi Laut China Selatan ke Sabah dan Sarawak.

Beliau berkata, alasan apabila akta itu dikuatkuasakan di Semenanjung harus diperluaskan ke seluruh Persekutuan termasuk di Sabah dan Sarawak tidak dapat diterima.

“Sabah dan Sarawak adalah wilayah yang tersendiri. London tidak pergi ke Scotland dan merampas wilayah mereka atas kehendak dan keinginan mereka. Prinsip sama diguna pakai untuk Persekutuan ini.

“Saya juga ingin menyatakan Kerajaan Persekutuan secara tidak sah menyerahkan Blok L dan M dalam wilayah Sabah pada 2008 kepada Brunei. Kami mahu wilayah ini juga dikembalikan,” katanya.

Isu mengenai Akta Wilayah Laut 2012 dan sumber minyak serta gas Sabah adalah antara masalah undang-undang yang belum dapat diselesaikan walaupun sudah beberapa kali mesyuarat diadakan di antara Sabah, Sarawak dan Persekutuan sejak 2017. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bung Moktar Dapat Pelepasan Sementara Pasport

KUALA LUMPUR: Mahkamah Sesyen di sini membenarkan permohonan Ahli Parlimen Kinabatangan Datuk Seri Bung Moktar Radin, yang berdepan pertuduhan rasuah, bagi mendapatkan pelepasan sementara pasportnya untuk ke Arab Saudi bagi urusan rasmi.

Perkara itu dimaklumkan oleh peguamnya, Teh See Khoon, ketika dihubungi pemberita hari ini.

“Semalam, mahkamah (Hakim Rozina Ayob) membenarkan pelepasan pasport Bung Moktar bermula 10 hingga 22 Nov ini dan beliau perlu mengembalikan pasport itu kepada mahkamah pada 22 Nov.

“Permohonan untuk mendapatkan pasport itu dibuat berikutan anak guam kami mempunyai urusan rasmi di Arab Saudi,” katanya sambil menambah pendakwaan tidak membantah permohonan itu.

Beliau berkata, perbicaraan kes anak guamnya akan bersambung pada 26 Nov ini.

Pada 3 Mei 2019, Bung Moktar mengaku tidak bersalah atas dua pertuduhan menerima rasuah berjumlah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung Moktar, 62, yang juga Pengerusi Bukan Eksekutif Felcra ketika itu, didakwa menerima rasuah daripada ejen pelaburan Public Mutual iaitu Madhi Abdul Hamid, 38, menerusi isterinya Datin Seri Zizie Izette A Samad di Public Bank cawangan Taman Melawati di sini antara 12.30 tengah hari dan 5 petang 12 Jun 2015.

Beliau juga mengaku tidak bersalah menerima suapan wang tunai sebanyak RM335,500 daripada seorang lagi ejen pelaburan Public Mutual iaitu Norlaili Ahmad Mokhtar, 42, di bawah nama Zizie Izette atas sebab sama dan di tempat sama pada 19 Jun 2015.

Zizie Izette pula mengaku tidak bersalah atas tiga pertuduhan bersubahat dengan suaminya berhubung perkara itu di tempat, tarikh dan masa yang sama. – HMetro


Syabu; Penjawat Awam Antara Dua Lelaki Ditahan Di Lahad Datu

LAHAD DATU, 20 Feb – Polis menahan dua lelaki tempatan termasuk seorang penjawat awam serta merampas dadah jenis Syabu dalam satu serbuan di kuarters jabatan kerajaan di Jalan Segama di sini, malam tadi.

Ketua Polis Daerah Lahad Datu, ACP Nasri Mansor berkata suspek berusia 52 dan 37 tahun itu ditahan pada 8.50 malam.

“Polis menemukan 6.25 gram syabu bernilai RM987 di dalam satu paket plastik cerah dan 15 gulung kertas timah di atas lantai sebuah bilik tidur di rumah itu,” katanya dalam satu kenyataan di sini, hari ini.

Dalam pada itu, Nasri berkata suspek berusia 52 tahun yang juga penjawat awam itu didapati positif dadah jenis Amphetamine serta Methapethamine.

“Seorang lagi suspek merupakan pengedar dadah yang aktif sejak 2017 dan dikehendaki polis selain mempunyai rekod jenayah dadah di Lahad Datu,” katanya.

Beliau berkata  kedua-dua suspek itu kini direman dan akan disiasat di bawah Seksyen 39A(1) Akta Dadah Berbahaya 1952 dan Sekysen 15 akta yang sama.